DA Den Europæiske Unions Tidende C 14/35

Ottende årsrapport vedrørende gennemførelsen af Rådets fælles aktion af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben (2002/589/FUSP)

2010/C 14/02

INDLEDNING

I 2008 arbejdede EU fortsat med at fremme spørgsmålet om håndvåben og lette våben (SALW) i alle multilaterale fora og i sin politiske dialog med tredjelande, også under det møde, der afholdes hvert andet år, mellem de stater, som deltager i FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben, der blev afholdt den 14.-18. juli 2008 i New York med et tilfredsstillende resultat. EU var tilfreds med, at dette møde mellem stater førte til vedtagelsen af en vigtig rapport, der indeholder bestemmelser om en virkelig forbedring og styrkelse af gennemførelsen af FN's handlingsprogram. I 2008 nåede Rådet for Den Europæiske Union også til enighed om at medtage et SALW-element i aftaler mellem EU og tredjelande og om en referencetekst. EU fortsatte med kraftigt at tilskynde til, at der sker fremskridt med hensyn til at styrke kontrollen med overførsel af SALW og ammunition hertil. I 2008 fejrede EU tiårsdagen for vedtagelsen af EU's adfærdskodeks for våbeneksport, der har bidraget betydeligt til at nå dette mål.

EU ydede fortsat bistand til tredjelande til bekæmpelse af den destabiliserende ophobning af SALW, herunder ved gennemførelsen af flere fælles aktioner og gennem projekter, som blev støttet af EU-medlemsstaterne på nationalt plan.

Inden for rammerne af sin samarbejds- og udviklingspolitik spillede Europa-Kommissionen fortsat en væsentlig rolle ved gennemførelsen af EU-strategien for håndvåben og lette våben. I 2008 fortsatte EU sine aktiviteter på området SALW gennem både sine geografiske og sine tematiske instrumenter.

Det Europæiske Råd vedtog den 15. og 16. december 2005 en EU-strategi for bekæmpelse af ulovlig ophobning af og handel med håndvåben og lette våben samt ammunition hertil. I dette dokument fremhæves behovet for sammenhæng mellem EU's sikkerheds- og udviklingspolitikker, samtidig med at der sikres fuld udnyttelse af EU's midler på multilateralt og regionalt plan, dels inden for Den Europæiske Union, dels i dens eksterne forbindelser. Strategien tjener som politisk rettesnor for EU's aktiviteter på området via de forskellige instrumenter, der er til rådighed, og for dets medlemsstater.

Denne rapport falder i tre dele:

— Del I omhandler medlemsstaternes indsats for at løse problemerne i forbindelse med håndvåben og lette våben (SALW).

— Del II omhandler de internationale gennemførelsesbestræbelser.

— Del III beskæftiger sig med deltagelsen i internationale organisationers arbejde og regionale ordninger på området konventionelle våben, særlig håndvåben og lette våben.

— Bilaget omfatter en liste over EU-medlemsstaternes kontaktpunkter på området SALW.

Rapporten omfatter Rådets fælles aktion 2002/589/FUSP og EU-programmet til forebyggelse og bekæmpelse af ulovlig handel med konventionelle våben, som Rådet vedtog den 26. juni 1997. Den er koncentreret omkring aktiviteter i 2008.

I. NATIONALE GENNEMFØRELSESBESTRÆBELSER I 2008

I.A Samarbejde, samordning og udveksling af oplysninger mellem administrative og retshåndhævende myndigheder

Dette er EU-medlemsstaternes hidtidige bidrag vedrørende deres nationale bestræbelser på at forbedre samarbejdet mellem de administrative og retshåndhævende myndigheder i 2008.

ØSTRIG

Østrig har yderligere fremmet samarbejde, samordning og udveksling af oplysninger mellem administrative og retshåndhævende myndigheder. I 2008 blev der afholdt tværministerielle møder mellem Ministeriet for Europæiske og Internationale Spørgsmål, Indenrigsministeriet, Økonomi- og Arbejdsministeriet og Forsvarsministeriet.

BULGARIEN

Bulgarien har yderligere fremmet interinstitutionelt samarbejde, samordning og udveksling af oplysninger for at imødegå ophobning og spredning af SALW og for at forebygge ulovlig handel.

DANMARK

Den danske lovgivning om våben- og eksplosivstoffer, inkl. bestemmelserne om håndvåben og lette våben, forvaltes af Justitsministeriet.

Våben og ammunition må efter bestemmelserne i den danske lovgivning om våben- og eksplosivstoffer ikke importeres, fremstilles, erhverves, besiddes eller bæres uden en tilladelse, der er udstedt af justitsministeren eller af den, ministeren har bemyndiget dertil.

Det er også fastsat i lovgivningen, at ingen former for våben eller eksplosivstoffer, heller ikke ammunition, må eksporteres uden en særlig tilladelse fra justitsministeren. Denne bestemmelse omfatter også håndvåben og lette våben.

Justitsministeren har givet de lokale politikredse bemyndigelse til at udstede visse af de ovennævnte tilladelser vedrørende håndvåben og lette våben (besiddelse af skydevåben osv.).

Databaser og registre

Det danske politi har oprettet en central elektronisk database (Politiets Våbenregister), hvor alle, der har bemyndigelse til at besidde skydevåben, er registreret ud fra modtagne ansøgninger om våbentilladelse til skydevåben og registrerede køb af glatløbede haglgeværer osv. Registret indeholder også oplysninger om bortkomne og stjålne våben.

Politiets Våbenregister omfatter alle relevante oplysninger, inkl. våbenkategori og -type, fremstilling, model, mærke (nummer), kaliber og særlige kendetegn. Hvert våben er registreret under et særligt identifikationsnummer. Politiet kan beordre våbnet mærket med identifikationsnummeret, hvis våbnet ikke er mærket fra producentens side. Registret indeholder også historiske oplysninger, der gør det muligt at finde oplysninger om tidligere våbenejere.

Oplysninger om bortkomne skydevåben osv. rapporteres også til Schengeninformationssystemet (SIS).

Alle danske skytteforeninger skal desuden oprette deres eget våbenregister, der skal indeholde oplysninger om alle skydevåben, som foreningen og dens medlemmer er i besiddelse af.

ESTLAND

Politipræfekturerne afholder hvert år kampagner vedrørende bortskaffelse af ulovlige våben og ulovlig ammunition, der er indsamlet blandt borgerne. Målet med disse kampagner er at nedbringe mængden af ulovlige våben og ulovlig ammunition for at øge sikkerheden i samfundet. Alle indsamlede og beslaglagte våben destrueres.

TYSKLAND

Truslen mod fred, sikkerhed og udvikling fra destabiliserende ophobning og spredning af håndskydevåben og lette våben samt ammunition hertil vækker fortsat stor bekymring. Tyskland går ind for en samlet tilgang til at bekæmpe og bidrage til at sætte en stopper for destabiliserende ophobning og spredning af håndskydevåben og lette våben samt ammunition hertil. Som en af EU's medlemsstater søger Tyskland at nå dette mål ved hjælp af den EU-strategi for bekæmpelse af ulovlig ophobning af og handel med SALW samt ammunition hertil, som Det Europæiske Råd vedtog på mødet den 15.-16. december 2005.

Forbundsudenrigsministeriet afholdt regelmæssigt møder i den nationale gruppe vedrørende samordning af SALW-spørgsmål. På disse møder deltager eksperter i våben- og eksportkontrol fra ministerier, forvaltning, den militære våbenkontrolenhed, ikke-statslige organisationer og erhvervskredse for at drøfte spørgsmål vedrørende håndvåben og lette våben samt ammunition hertil. Gruppen drøfter bl.a. Tysklands SALW-politik i internationale og regionale fora, multilateral og bilateral bistand samt gennemførelse af nationale, regionale og globale regler og bestemmelser. Møderne ledes af en repræsentant for Forbundsudenrigsministeriet.

Der har været taget forskellige initiativer vedrørende samarbejdet på nationalt plan mellem forvaltningsorganer og retshåndhævelsesorganer. Initiativerne omfattede nylig vedtaget lovgivning, men også undersøgelser af, hvordan den eksisterende lovgivning fungerede i praksis. Uddannelsesforanstaltninger indgik regelmæssigt i disse bestræbelser.

GRÆKENLAND

Det græske indenrigsministerium og politiets hovedkvarter prioriterer bekæmpelse af ulovlig handel med håndvåben og lette våben meget højt. Der sættes alt ind på at reducere, om ikke fjerne, dette fænomen og bevare civilbefolkningens følelse af sikkerhed. I 2008 blev der fastsat et mål i forbindelse med kriminalitetsbekæmpelsespolitikken om at øge konfiskeringen af ulovligt ejede eller handlede SALW ved, at de kompetente politimyndigheder gennemførte særlig målrettede handlingsplaner. Bestræbelserne er primært koncentreret om to områder:

1. Kontrol med alle stadier af lovlig forsendelse af våben (import, handel, besiddelse og brug).

2. Intensivering af kontrollen i samarbejde med fælles kompetente myndigheder med det formål at identificere og beslaglægge ulovligt importerede, handlede, ejede og anvendte SALW.

a) Foranstaltninger til kontrol af den lovlige handel med SALW

Vores myndighed administrerer en elektronisk database, der er den nationale centrale myndighed for udveksling af oplysninger. Den kan hurtigt modtage og levere oplysninger om alle lovligt overførte våben og bliver løbende ajourført med alle ændringer i status for deres besiddelse. Alle eftersøgte våben registreres i en sådan database, så de kan beslaglægges eller bruges som bevis i straffesager — bortkommet — stjålet — ulovligt fjernet — fundet, så de kan identificeres i tilfælde af sporing. En sådan database angiver hvert våbens historie fra indførelsen til den sidste lovlige indehaver (våbenregister). Den nævnte database letter desuden udvekslingen af oplysninger om SALW med andre myndigheder i Grækenland eller i udlandet. Vi har fastlagt et månedligt minimumsantal kontroller med alle virksomheder, der lovligt arbejder med våbenhandel. Sådanne oplysninger bliver krydschecket med oplysningerne i den elektroniske database i vores kontor. De relevante bestemmelser i lov 2168/1993 og ministerafgørelser i henhold dertil bliver strengt gennemført, da de udgør Grækenlands grundlæggende retlige ramme for forvaltning af våben. Denne lov er bragt i overensstemmelse med direktiv 91/477/EØF og Schengenkonventionen. Nogle gange indeholder den strengere bestemmelser (artikel 15 i lov nr. 2168/1993 og artikel 272 i den græske straffelov som ændret ved lov nr. 2928/2001). Lovlig handel med SALW i Grækenland (import, eksport, handel og transit) kræver en særlig tilladelse, som skal udstedes af den pågældende kompetente myndighed i henhold til bestemmelserne i lov nr. 2168/1993.

Samarbejdet med andre retsforfølgende myndigheder i Grækenland (havnepoliti, toldvæsen, Myndigheden for Særlig Kontrol) og de militære myndigheder er fortrinligt. Der udveksles oplysninger med de kompetente myndigheder på importerede eller overførte våbens oprindelsessted.

b) Foranstaltninger til kontrol af den ulovlige handel med våben:

Da samarbejde på bilateralt regionalt og internationalt plan anses for at være af den største betydning for at hindre og bekæmpe ulovlig handel med våben mellem landene, har Grækenland indgået tværnationale aftaler om politisamarbejde med nabolandene og deltager i internationale, regionale og bilaterale organisationer (det ionisk-adriatiske initiativ, SECI, Europol, Interpol).

Køretøjer og personer kontrolleres ved indrejse i landet ved de etablerede indrejsesteder. Der foretages løbende kontrol ved land- og søgrænser (i samarbejde med havnemyndighederne) for at forhindre, at personer der rejser ulovligt ind i Grækenland, ulovligt importerer våben. Alle tilfælde, der opdages, undersøges grundigt, så kriminelle organisationer, der kan aktiveres i ulovlig våbenhandel, kan blive identificeret og nedlagt. På områder, hvor der er alvorlige problemer i forbindelse med handel med samt besiddelse og anvendelse af våben, træffes der særlige foranstaltninger i samarbejde med lokalsamfund og lokale myndigheder.

I forbindelse med Grækenlands repræsentation i internationale og regionale organisationer og initiativer har vores medarbejdere i 2008 deltaget og deltager i år løbende i møder og seminarer, hvor SALW-spørgsmål bliver drøftet. For så vidt angår udpegning af våben kan vi oplyse følgende:

1. I Grækenland findes der ingen våbenproducenter i handelsmæssigt øjemed bortset fra en statsvirksomhed, der producerer våben med henblik på det nationale forsvarsministeriums behov.

2. For så vidt angår fastlæggelse i samarbejde med Deres direktorat af, i hvilket land våben er produceret, går Grækenland ind for at anvende mærkningssystemet NATO STANAG 1059.

Vi vedlægger en oversigt over våben, der blev beslaglagt i 2008 af de græske politimyndigheder, enten som objekter/midler til at begå strafbare handlinger eller som fundne våben.

Sådanne våben udgør bevismateriale til sagsakterne i en retssag, og det er den kompetente domstol, der afgør, hvad der skal ske med dem i forbindelse med behandlingen af den enkelte sag, jf. artikel 16 i lov nr. 2168/1993.

Oversigt over beslaglagte våben og eksplosivstoffer i Grækenland i 2008:

165 rifler

501 pistoler

134 revolvere

829 jagtgeværer — Flober revolver

I alt 1 629

ITALIEN

Siden 2000 har en ad hoc teknisk arbejdsgruppe vedrørende håndvåben og lette våben med repræsentanter fra de relevante ministerier, retshåndhævelsesagenturer og producentsammenslutninger holdt møde mindst en gang om året. Gruppen er et velegnet forum til drøftelse af de mest relevante aspekter af spørgsmålet, herunder vigtige udviklingstendenser på nationalt og internationalt plan.

På mødet i 2008 fokuserede drøftelserne hovedsagelig på forberedelserne af det tredje biennale møde i 2008 mellem de stater, der er parter i handlingsprogrammet vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter, og på gennemførelsen af det multilaterale instrument om mærkning og sporing. Som et resultat af den italienske lovs strenge tilgang til SALW-produktion, -mærkning, -registrering, -oplagring og -overførsel anså gruppen niveauet for national gennemførelse af de vigtigste internationale initiativer med sigte på at bekæmpe ulovlig handel med SALW for at være fuldt ud tilfredsstillende.

I 2008 destruerede Italiens væbnede styrker på italiensk område mere end 50 000 håndvåben og lette våben, der var identificeret som overskud.

IRLAND

Erhvervs-, Handels- og Beskæftigelsesministeriet forestod som den myndighed, der giver tilladelse til eksport af militært udstyr og udstyr med dobbelt anvendelse, indførelsen af eksportkontrolloven i 2008. Denne lovgivning tjente til at ajourføre irsk lov på dette område og indførte kontrol med mæglervirksomhed og teknisk bistand.

Udenrigsministeriet arbejdede hele året tæt sammen med Transportministeriet om at sikre, at de er fuldt ud klare over risikoen med ulovlige våben, der bliver transporteret i luften.

LITAUEN

Der er ikke sket nogen ændring af lovgivningen om håndvåben og lette våben efter rapporten for året 2007. Rapporterne om eksport af militærudstyr blev forelagt regelmæssigt.

LUXEMBOURG

Det relevante retsgrundlag er lov af 15. marts 1983 om våben og ammunition og den storhertugelige forordning af 31. oktober 1995 om import, eksport og transit af våben, ammunition og udstyr bestemt til militær brug og den dertil knyttede teknologi. De er offentliggjort i Mémorial, Storhertugdømmet Luxembourgs lovtidende. Der er ved at blive foretaget en revision af gældende lovgivning.

Udenrigsministeriet har fået til opgave at sørge for forbindelserne med andre stater og organisationer med henblik på international samordning på området håndvåben og lette våben.

PORTUGAL

Bestræbelserne for at fremme de administrative og retshåndhævende myndigheders samarbejde, samordning og udveksling af oplysninger i forbindelse med bekæmpelse af ophobning og spredning af SALW samt forebyggelsen af ulovlig handel fortsatte. Der er i 2008 blevet afholdt regelmæssige møder med repræsentanter for Udenrigsministeriet, Forsvarsministeriet Indenrigsministeriet, den portugisiske efterretningstjeneste og Finansministeriet.

RUMÆNIEN

Rumæniens våbenkontrolsystem består af:

— Lovramme — Primær ret vedrørende eksportkontrol — Sekundær ret for gennemførelse, herunder liste over militært materiel underlagt kontrolordning for eksport, import og anden overførsel af militært materiel — Første søjle: Tilladelse til (registrering af) virksomheder til at handle med militært materiel, herunder SALW og ammunition hertil — Anden søjle: Tilladelse til hver overførsel: eksport og import (permanent og midlertidig), reeksport, mæglervirksomhed, transit, omladning, ikke-kommercielle aktiviteter

— Udstedelse af tilladelser og evaluering — National myndighed til udstedelse af tilladelser (den nationale eksportkontrolmyndighed) — Tværministerielt råd for vurdering af ansøgninger om tilladelse (repræsentanter fra Udenrigsministeriet, Forsvarsministeriet, Økonomiministeriet, Forvaltnings- og Indenrigsministeriet, den nationale toldmyndighed, den rumænske efterretningstjeneste og Udenrigsefterretningstjenesten). — Regler og procedurer for processen med tilladelser — Overførsel af SALW godkendes kun ved individuel tilladelse med supplerende betingelser

— Håndhævelse — Håndhævelses- og overensstemmelsesmyndigheder (den nationale eksportkontrolmyndighed, den nationale toldmyndighed, Forvaltnings- og Indenrigsministeriet) — Sanktionsbestemmelser (den nationale eksportkontrolmyndighed, Justitsministeriet)

— Outreach-aktiviteter rettet mod industrien (årlig konference, seminarer, workshops, rundbordssamtaler)

— Gennemskuelighed: Kvartalsrapporter og årsrapporter om våbeneksport

SLOVAKIET

Den Slovakiske Republik har indført den fornødne lovgivning og de nødvendige administrative foranstaltninger til at kontrollere produktion, besiddelse og mærkning af samt handel med håndvåben og lette våben. Effektivt eksportkontrolsystem giver myndighederne mulighed for til enhver tid at identificere og overvåge forsendelser af våben overalt i Slovakiet.

Dette system er et effektivt supplement til bekæmpelsen af den ulovlige handel med konventionelle våben i Den Slovakiske Republik.

SLOVENIEN

I Slovenien er Udenrigsministeriet fortsat den koordinerende myndighed i forbindelse med implementeringen af FN's program på dette område. Ministeriet er desuden ansvarligt for Sloveniens udenrigspolitiske aktiviteter i forbindelse med SALW. Som medlem af EU skal Slovenien deltage i visse aktiviteter inden for rammerne af internationale og regionale organisationer. Indenrigsministeriet kontrollerer eksporten og importen af SALW, og Forsvarsministeriet er ansvarligt for kontrollen med importen og eksporten af SALW til militære formål.

Sloveniens politi- og toldadministration er ansvarlig for kontrollen af statsgrænserne og grænseovergangene. De fører direkte kontrol med den fragt, der krydser statsgrænsen. I 2008 beslaglagde politiet betydelige mængder SALW, som enkeltpersoner forsøgte at transportere gennem Republikken Sloveniens område. Der er navnlig en stigning i lovovertrædelser begået under artikel 310 i straffeloven eller artikel 307 i den nye straffelov. Der blev begået 160 lovovertrædelser i 2008 og 129 i 2007 (ulovlig fremstilling af og handel med våben eller eksplosive stoffer). Nogle operationer blev udført ved at bruge undercover-undersøgelsesmetoder og -teknikker, herunder foregivne køb af våben og eksplosive stoffer, hemmelig sporing, aflytning af samtaler eller kommunikationsmidler, brug af undercover-politiagenter. De fleste våben blev beslaglagt på klassisk vis — under en husransagning, kontrol ved statsgrænsen eller under en kontrol med vejtransport. Mange enkelte våben blev beslaglagt hos narkotikahandlere under husransagninger eller hos personer, der arrangerer ulovlig migration. Dette er imidlertid ikke klassisk handel med våben, men bevæbning til personlig beskyttelse. Personer, der er involveret i smugling, er i transit gennem Slovenien eller rejser eller smugler våben langs den såkaldte Balkanrute fra Sydøsteuropa til EU.

SPANIEN

Spanien gjorde i 2008 store fremskridt med gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter og med at anvende det internationale instrument om mærkning og sporing af SALW.

Der er blevet gennemført aktiviteter til fremme af en fredelig kultur , supplerende standarder for at forbedre kontrollen er blevet iværksat, og der er sket en styrkelse af de etablerede forbindelser med De Forenede Nationers kontor for nedrustning, Interpol, regionale organisationer (OSCE, NATO) og ikke-statslige organisationer (både nationale og udenlandske).

De forskellige ministerielle tjenester med ansvar for samordning af indsatsen og udveksling af oplysninger på SALW- og ammunitionsområdet har afholdt regelmæssige møder om disse spørgsmål, navnlig Den Stående Interministerielle Kommission vedrørende Våben og Eksplosivstoffer (CIPAE, to møder om måneden), Den Interministerielle Kommission vedrørende Udenrigshandel med Forsvarsmateriel og Produkter med Dobbelt Anvendelse (JIMDDU, et møde om måneden) og de arbejdsgrupper, der har ansvaret for at afsløre og bekæmpe ulovlig handel med SALW.

De kompetente spanske myndigheder, der blev koordineret af Guardia Civils centrale våben- og sprængstofinspektion, beslaglagde i 2008 185 ulovlige skydevåben (137 fra Schengenlande og 48 fra lande uden for Schengenområdet). De spanske myndigheder opbevarer for øjeblikket i alt 278 382 skydevåben af alle typer, hvoraf 23 769 allerede er blevet udvalgt til salg på auktion, og 30 048 skal destrueres.

I 2008 gennemførte myndighederne 22 738 inspektioner, der i 716 tilfælde førte til retsforfølgning af fabrikanter, bøssemagere, enkeltpersoner eller sikkerhedsfirmaer; af disse sager vedrørte 207 skydevåben og 529 eksplosivstoffer. Toldvæsenets personale arbejder også ofte i lufthavne og havne med at opdage lovovertrædelser på disse områder.

SVERIGE

Sverige har ikke ændret lovgivningen om håndvåben og lette våben i 2008.

DET FORENEDE KONGERIGE

I løbet af 2008 destruerede Forsvarsministeriet i alt 1 001 håndvåben.

I.B. Nylig vedtaget lovgivning og revision af, hvordan den gældende lovgivning fungerer i praksis

En række medlemsstater har i 2008 gennemført nylig vedtaget lovgivning, eller de er i færd med at revidere eksisterende lovgivning. Der er tale om følgende:

ØSTRIG

Der blev ikke indført ny lovgivning om håndvåben og lette våben i 2008.

Våbeneksportkontrollen er blevet kraftigt forbedret gennem loven om udenrigshandel fra 2005 og den derpå følgende udenrigshandelsforordning fra 2006. Denne gennemførelseslovgivning bringer udstedelsen af tilladelser i overensstemmelse med de relevante bestemmelser i EU's adfærdskodeks for våbeneksport og gør det obligatorisk for østrigske våbenhandlere at have en licens. Den harmoniserer desuden definitionerne af våbenmæglervirksomhed og våbenmæglere med Rådets fælles holdning 2003/468/FUSP om kontrol med våbenmæglervirksomhed.

Den østrigske forordning om krigsmateriel og Økonomi- og Arbejdsministeriets liste over andet militærudstyr end krigsmateriel svarer til EU's fælles liste over militært udstyr. I henhold til den nye lov om udenrigshandel er produkterne på EU's fælles liste over militært udstyr omfattet af et krav om tilladelse ved eksport, transit og mæglervirksomhed. Handel inden for Fællesskabet med varer, der er opført på EU's fælles liste over militært udstyr, er — med visse undtagelser — omfattet af en overvågningsprocedure. Teknisk bistand i forbindelse med udvikling, fremstilling, håndtering, drift, vedligeholdelse eller anden servicering, oplagring, afprøvning eller spredning af konventionelle våbensystemer med militær kapacitet tillades ikke i følgende tilfælde: Hvis bistanden er i strid med de restriktive foranstaltninger på grundlag af EU's fælles holdninger eller fælles aktioner, OSCE-resolutioner eller bindende resolutioner fra FN's Sikkerhedsråd.

En forordning udstedt af forsvarsministeren indeholder desuden en fortegnelse over forsvarsmateriel og andre våben, der tages i betragtning med henblik på tilintetgørelse. Listen bygger på definitioner fra EU og OSCE.

BELGIEN

Loven om indenlandsk ejerskab og overførsel af våben af 8. juni 2006, der hævede tærsklen for ejerskab af skydevåben kraftigt efter en skydeulykke, blev ændret den 25. juli 2008 for at gøre den mere anvendelig.

CYPERN

Bestemmelserne om eksport, transit og videreoverførsel (reeksport) af SALW findes i ministerielt cirkulære 257/2005, forsvarscirkulæret (regulativ om eksport af forsvarsmateriel fra 2005) som ændret ved ministerielt cirkulære 165/2008. Førnævnte cirkulære er bragt i overensstemmelse med EU's adfærdskodeks for våbeneksport og den relevante rådserklæring af 13. juni 2000 (2000/C 191/01). Handels-, Industri- og Turismeministeriet er den kompetente myndighed i forbindelse med udstedelse af alle eksport-, videreoverførsels- (reeksport-) og transittilladelser vedrørende SALW. Told- og Afgiftsdepartementet er ansvarligt for håndhævelsen af kontrollen i medfør af toldlovgivningen.

Bestemmelserne om import, erhvervelse, besiddelse og transport af SALW findes i lov nr. 113(1)2004 om skydevåben og andre våben. Loven er i overensstemmelse med Den Europæiske Unions direktiv 91/477/EF med senere ændringer og Rådets erklæring 2000/C 191/01.

Bestemmelserne om fremstilling af visse SALW findes i lov 113(1)2004 (del III, artikel 7, stk. 1). I henhold denne lov er fremstilling heraf forbudt for republikkens statsborgere og fastboende, medmindre de er i besiddelse af en gyldig tilladelse, der er udstedt af politichefen. Denne særlige tilladelse udstedes til borgerne på betingelser, der er angivet i loven. Betingelserne omfatter bl.a., at ansøgeren skal have en ren straffeattest, en undersøgelse af, om besiddelse af en sådan tilladelse vil udgøre en fare for ansøgeren selv, regeringen og den offentlige orden, og endelig at vedkommende har gennemgået en statskontrolleret lægeundersøgelse. Ulovlig fremstilling, besiddelse og opbevaring af samt handel med SALW er omfattet af lov nr. 113(1)2004. Loven giver mulighed for at idømme fængselsstraf på op til 15 år og/eller en bøde på op til 42 715 EUR for overtrædelse af bestemmelserne.

Der er oprettet en specialafdeling i politihovedkvarteret, som fører registre (nationalt våbenarkiv), og en elektronisk database letter udvekslingen af oplysninger om SALW med andre kompetente myndigheder i EU, regionale organisationer og andre lande.

DANMARK

Nyligt vedtagne lovgivningsinitiativer

Der har ikke været nogen lovgivningsinitiativer på SALW-området i 2007.

En ny lov med regler om transport af våben mellem tredjelande (dvs. andre lande end Danmark) trådte i kraft den 1. oktober 2004. Disse regler forbyder transport af våben osv. til lande, der er omfattet af en FN-, EU- eller OSCE-våbenembargo. Desuden forbydes transport af våben mellem tredjelande, hvis der ikke i de pågældende lande foreligger de nødvendige tilladelser til udførsel og indførsel.

Den 14. juni 2005 vedtog folketinget desuden en lov, som bl.a. regulerer våbenmæglervirksomhed. Ifølge loven er det forbudt uden tilladelse fra justitsministeren eller den, ministeren bemyndiger dertil, som mellemmand at forhandle eller arrangere transaktioner, som indebærer overførsel af våben mv., som defineret i den danske lovgivning om våben og eksplosivstoffer, mellem lande uden for EU. Det er endvidere forbudt at købe eller sælge sådanne våben mv. som led i en overførsel mellem lande uden for EU eller at arrangere en sådan overførsel som ejer af disse våben mv. Forbuddet gælder ikke handlinger, som foretages i et andet EU-land eller uden for EU af danske statsborgere med fast bopæl i udlandet. Loven gennemfører Rådets fælles holdning 2003/468/FUSP af 23. juni 2003 om kontrol med våbenmæglervirksomhed.

Seneste initiativer med hensyn til håndhævelse

I 2007 gennemførte det danske politi en intensiv og målrettet efterforskning af rockere og bandemedlemmer, bl.a. med det formål at afsløre og retsforfølge ulovlig våbenbesiddelse. I forbindelse med konfrontationer mellem medlemmer af forskellige bander — eller personer i tilknytning til dem — blev der i flere tilfælde benyttet våben.

I 2007 modtog Retsmedicinsk Institut i alt 949 våben til undersøgelse. Det danske politi har ingen oplysninger om, hvor mange våben der er blevet beslaglagt hos bandemedlemmer.

FRANKRIG

Ved hjælp af direktiv 2008/51/EF af 21. maj 2008 er direktiv 91/477/EØF af 18. juni 1991 om erhvervelse og besiddelse af våben (for det indre marked) blevet bragt i overensstemmelse med FN's våbenprotokol. I lyset af præciseringerne i dette direktiv er Frankrig begyndt at gennemgå de foranstaltninger, det bør træffe, både for at efterkomme direktivet og med henblik på Frankrigs tiltrædelse af FN's våbenprotokol.

TYSKLAND

Tyskland har taget konkrete skridt til at gennemføre bestemmelserne i FN-protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, der er et supplement til De Forenede Nationers konvention om bekæmpelse af grænseoverskridende organiseret kriminalitet, og bestemmelserne i det internationale instrument, der skal gøre det muligt for stater på en pålidelig måde og i god tid at identificere og spore ulovlige håndvåben og lette våben. Med de heraf følgende ændringer af våbenlovgivningen er mærkning af våben og pligten til at føre registre udvidet til også at omfatte vitale våbendele, hvilket betyder, at det er blevet lettere at spore våbnenes oprindelse på internationalt plan.

LETLAND

Der blev ikke indført ny lovgivning om håndvåben og lette våben i 2008.

Med hensyn til Rådets fælles holdning 2008/944/FUSP af 8. december 2008, hvori fastlægges fælles regler for kontrol med eksport af militærteknologi og -udstyr, vil de relevante bestemmelser blive indarbejdet i Republikken Letlands nationale lovgivning.

I 2008 blev i alt 3 217 ulovlige våben beslaglagt fra fysiske enheder i Letland.

I overensstemmelse med relevante bestemmelser i straffeloven er der anlagt 270 straffesager. 30 forbrydelser blev opklaret, og 5 kriminelle grupper, der handlede med ulovlige våben i Letland, blev arresteret.

I Republikken Letland nedsmeltes våben, der beslaglægges fra fysiske og juridiske enheder.

LUXEMBOURG

Artikel 4 i lov af 15. marts 1983 om våben og ammunition indeholder et forbud mod at importere, fremstille, ombygge, reparere, erhverve, købe, besidde, oplagre, transportere, bære, overføre, sælge, eksportere eller handle med visse typer af våben og ammunition. Uanset denne bestemmelse kan justitsministeren dog i særlige tilfælde godkende:

a) import, erhvervelse, køb, transport, besiddelse, salg, overførsel og eksport af samt handel med våben og ammunition, der udgør antikviteter, kunstværker eller pyntegenstande eller skal indgå i en samling eller udstilling; godkendelsen kan være betinget af, at våbnet er permanent deaktiveret

b) import, erhvervelse, køb, transport, besiddelse, salg, overførsel og eksport af våben og ammunition til videnskabelige formål eller undervisningsformål

c) import, eksport og transit af våben fra udlandet, hvis bestemmelsessted er et andet land.

En sådan godkendelse kan være betinget af, at de pågældende våben ikke anvendes til andre formål end de ovennævnte.

Luxembourg har ikke noget nationalt mærkningssystem til anvendelse ved fremstilling og/eller import af håndvåben. Der er ingen våbenfabrikker i Luxembourg. Bøssemagere og våben- og ammunitionshandlere skal føre journal over våben, der modtages eller afsendes, med angivelse af mærke, kaliber og serienummer for hvert våben og navn og adresse på leverandør og køber. Det ministerielle godkendelsesnummer og udstedelsesdato skal også være angivet. Journalen skal fremvises, når en repræsentant for de offentlige myndigheder anmoder herom. Bøssemagere og våbenhandlere kan afkræves en kopi af journalen til forelæggelse for justitsministeren. Justitsministeren fastsætter en maksimumsgrænse for, hvor mange våben og hvor meget ammunition bøssemagere og våbenhandlere må have på lager.

I tilfælde af optøjer, mistænkelige forsamlinger eller forstyrrelse af den offentlige orden kan justitsministeren beordre forretninger og lagre med våben eller ammunition lukket eller evakueret og varerne overført til et nærmere angivet sted.

Overtrædelse af loven af 15. marts 1983 straffes med fængsel fra otte dage til fem år.

Eksport

En ansøgning om eksport skal indgives til den tjeneste, der er kompetent angående forbudte skydevåben, med en fotokopi af købers identitetsdokument.

Ansøgere skal også vedlægge — for EU-medlemsstater — et dokument, der bekræfter købers opholdsstats samtykke eller — for lande uden for EU — en kopi af tilladelsen fra den pågældende stat med henblik på erhvervelsen af skydevåbnet.

Den tilladelse, der så udstedes, giver køber mulighed for fysisk at afhente det pågældende skydevåben hos sælgeren og transportere det til den luxembourgske grænse. Eftersom en sådan tilladelse kun er gyldig i Luxembourg, skal køber forhøre sig i sin opholdsstat om en eventuel nødvendig tilladelse i henhold til denne stats lov.

En eksporttilladelse skal også søges hos det kontor i Udenrigsministeriet, der udsteder tilladelsen..

I henhold til direktiv 91/477/EØF om kontrol med erhvervelse og besiddelse af våben (artikel 11) underretter Luxembourg de øvrige berørte medlemsstater om udstedelsen af tilladelser til eksport til de respektive lande.

Det kontor, der udsteder tilladelsen, kan kræve, at ansøgninger om transit af våben, ammunition og udstyr beregnet til militær anvendelse og dertil knyttet teknologi vedlægges et dokument, hvori de kompetente myndigheder i det land, varerne kommer fra, attesterer, at udførslen til det angivne bestemmelsesland er godkendt.

Ansøgninger om tilladelse til eksport eller transit skal vedlægges en underskrevet erklæring fra ansøgeren, hvori vedkommende forpligter sig til at gennemføre den pågældende udførsel eller transit i overensstemmelse med ansøgningen. Efter hver enkelt forsendelse, der er omfattet af en eksporttilladelse, skal eksportøren inden tre måneder dokumentere over for det kontor, der har udstedt tilladelsen, at varerne er ankommet til det godkendte bestemmelsesland, og at importøren har sørget for, at de er overgået til indenlandsk forbrug.

Dokumentationen kan være et dokument udstedt af importlandets toldmyndigheder, hvori det godtgøres, at de udførte varer er blevet deklareret til indenlandsk forbrug, eller et dokument, hvori det godtgøres, at varerne er overgivet direkte til den myndighed, der er bemyndiget til at modtage dem i importlandet, eller en virksomhed, der handler på den pågældende myndigheds vegne.

Destruering af våben

Den metode, der anvendes i Luxembourg (af hæren, politiet og toldvæsenet), er destruering ved ophugning i mindre dele. Dette foretages af de nævnte institutioners våbenmekanikerværksteder. De derved fremkomne metalstykker anbringes i en beholder og transporteres af våbenmekanikerværkstedets personale til et stålværk, hvor det nedsmeltes i elektronisk styrede højovne i vidners nærvær. Der udarbejdes derefter et notat om operationen.

MALTA

Malta vedtog i 2008 våbenloven af 2008, der indeholder regler for tilladelser til mindreårige til at bruge skydevåben. Denne lovgivning gør det muligt for rigspolitichefen at udstede tilladelser til mindreårige til at skyde med luftgeværer, lange glatløbede skydevåben og skydevåben til forladning på en autoriseret skydebane.

NEDERLANDENE

Nederlandene har ikke ændret lovgivningen om håndvåben og lette våben i 2008.

POLEN

Loven af 22. juni 2001 om erhvervsmæssig virksomhed inden for fremstilling af og handel med eksplosivstoffer, våben, ammunition og teknologi til militær eller politimæssig brug (lovtidende nr. 67, punkt 679, med senere ændringer) blev ændret for at harmonisere de polske bestemmelser med EU-lovgivningen. Som en følge af Polens ratificering i 2006 af konventionen om mærkning af plastiske sprængstoffer med henblik på afsløring er der desuden blevet indført en forpligtelse for producenterne til at mærke plastiske sprængstoffer.

Der blev endvidere foretaget ændringer i loven af 21. maj 1999 om våben og ammunition (lovtidende nr. 53, punkt 549, med senere ændringer), men dette var uden betydning for spørgsmålet om våbenfremstilling, -handel og -mærkning.

Polen har ikke foretaget andre ændringer af lovgivningen om håndvåben og lette våben.

Polen fortsatte sin outreachaktivitet over for industrien ved at tilrettelægge arrangementer såsom seminarer for at fremme og formidle den juridiske ramme og bedste praksis vedrørende eksportkontrol blandt virksomheder.

PORTUGAL

Der blev ikke indført ny lovgivning om håndvåben og lette våben i 2008.

Lov 5/2006, der fastsætter en retlig ramme for fremstilling, reparation, import, eksport, overførsel, oplagring og omsætning af, handel med, udstedelse af tilladelse til, køb og besiddelse af håndvåben og lette våben samt komponenter og ammunition hertil, er ved at blive ændret. Formålet med revisionen er at fastsætte skrappere sanktioner for besiddelse af ulovlige våben og for forbrydelser begået med våben.

Ulovlig fremstilling, erhvervelse, besiddelse, transport og oplagring af samt handel (herunder mæglervirksomhed) med SALW er allerede strafbar i henhold til lov 5/2006 (artikel 86 og 87), og sanktionerne kan svinge fra bøder til op til ti års fængsel.

I løbet af 2008 beslaglagde politiet i alt 2 500 skydevåben, og 1 105 blev destrueret.

RUMÆNIEN

Selv om der er nye initiativer undervejs om ændring af primær ret, blev der ikke foretaget nogen ændringer af den juridiske ramme i 2008.

SLOVAKIET

Hvad angår den nationale gennemførelse af EU's fælles aktion om håndvåben og lette våben og EU-programmet vedrørende forebyggelse og bekæmpelse af ulovlig handel med konventionelle våben og med hensyn til lovgivningen om SALW i Slovakiet er der ikke foretaget nogen ændring. Slovakiet har indledt forberedelsen af generel amnesti for alle, der besad ulovlige SALW i 2008. Personer kan under amnestien registrere ethvert SALW hos politimyndighederne uden nogen straf eller retsforfølgning og behøver ikke forklare, hvor våbnet kommer fra, og hvordan det er erhvervet. Målet for regeringens bestræbelser er at give personer, der har uregistrerede og skjulte våben fra f.eks. første og anden verdenskrig, en chance.

SLOVENIEN

Med regeringsdekretet af 21. februar 2008 blev det nationale kontaktpunkt for SALW på ny bekræftet. Det nationale koordinationsorgan vedrørende SALW gik sammen med andre relevante regeringsorganer for at udforme og samordne de nationale politikker på SALW-området. Det nationale SALW-kontaktpunkt er sammensat af repræsentanter for Udenrigsministeriet, Indenrigsministeriet, Forsvarsministeriet, Finansministeriet, Transportministeriet og den slovenske efterretnings- og sikkerhedstjeneste.

a) Forsvarsloven (Ur. l. RS nr. 82/1994 og 40/2004) og ændringerne dertil fra 2003 og 2004, artikel 77 og 78, giver detaljerede regler for betingelserne og anvendelsesområdet for handel med militære våben og udstyr med særlig vægt på transaktionerne vedrørende mæglingsvirksomheden i forbindelse med våben og fastsætter også retlige sanktioner for overtrædelser af disse bestemmelser.

b) Dekretet fra Den Slovakiske Republiks regering om tilladelser til handel med og fremstilling af våben og udstyr (Ur. l. RS nr. 18/2003 og 31/2005) giver de juridiske regler for udstedelse af tilladelser til import, eksport, oplagring, transit og mæglingsvirksomhed i forbindelse med militære våben og udstyr. Dekretet præciserer, at enhver ansøgning om eksport af disse varer på forhånd skal forelægges til behandling i den ekspertkommission for udstedelse af indledende udtalelser i proceduren med udstedelse af tilladelser til handel med militære våben og udstyr, som Republikken Sloveniens regering har nedsat. Inden Forsvarsministeriets udstedelse af selve tilladelsen behandler kommissionen hver ansøgning om eksport af militært udstyr eller våben i en administrativ procedure og træffer en relevant (positiv eller negativ) afgørelse.

c) I april 2003 vedtog Republikken Slovenien nationalforsamling en lov om ratificering af FN's protokol om bekæmpelse af ulovlig fremstilling af og handel med skydevåben og dele, komponenter samt ammunition hertil, der supplerer De Forenede Nationers konvention om bekæmpelse af grænseoverskridende organiseret kriminalitet(Ur. l. RS nr. 48/2004 af 30. april 2004).

d) I april 2004 vedtog nationalforsamlingen loven om ratificering af De Forenede Nationers konvention om bekæmpelse af grænseoverskridende organiseret kriminalitet, dvs. »Palermokonventionen af 2000« (Ur. l. RS nr. 41/2004 af 22. april 2004).

e) Loven om ændring af våbenloven blev vedtaget i 2004 (Ur. l. RS nr. 61/2000, 73/2004). I den sidste ændring af våbenloven fra juli 2004 foreskrev loven igen en etårig overgangsperiode for amnesti og legalisering af våben; mæglervirksomhed i forbindelse med våben blev også klassificeret som en del af våbenhandlen.

f) Instruks om behandling af leverede, fundne eller beslaglagte våben, som Indenrigsministeriet vedtog i 2003, giver regler for procedurerne for oplagring og behandling af beslaglagte og fundne våben i Indenrigsministeriet (ministeriets administrative del og politiet). Ifølge instruksen skal alle beslaglagte våben oplagres i Indenrigsministeriets oplagringsfaciliteter. I særlige tilfælde kan de administrative enheder kun oplagre våben, der er »lovlige«, dvs. våben eller et våbendokument, for hvilket den administrative procedure er i gang i den administrative enhed.

g) Reglerne om gennemførelsen af våbenloven (Ur. 1. RS nr. 40/2005) omfatter politiprocedurer ved statsgrænsen, formularer til individuelle registreringer og våbendokumenter, grænsekontrolprocedurer og formularer, der er harmoniseret med EU-lovgivningen, samt krav og forpligtelser for personer, der køber, bærer eller oplagrer våben, og våbenhandlere. Våbenloven blev også harmoniseret med FN's protokol om skydevåben, som Slovenien ratificerede i 2003.

h) I 2004 blev straffeloven (Ur. l. RS nr. 63-2167/1994 og 95-4208/2004) ændret med en definition og kriminalisering af mæglervirksomhed i transaktioner, der inddrager våben og tilbyder våben, og fængselsstraffen for den grundlæggende form for denne lovovertrædelse blev udvidet fra tre til fem års fængsel.

i) I 2007 blev Slovenien del af Schengenområdet. Slovenien har i de seneste år gradvis stationeret flere politiembedsmænd ved sine grænseovergange og øget deres antal direkte i felten.

j) Den slovenske straffelov er blevet ændret og moderniseret. Den nye straffelov har fundet anvendelse siden november 2008 og omfatter en ny artikel, der definerer kriminaliseringen af ulovlig handel med og fremstilling af våben. I sammenligning med den tidligere bestemmelse præciserer den nye bestemmelse i denne artikel i den nye straffelov, at fjernelsen af mærkninger på våben eller forfalskninger er et strafbart element i denne lovovertrædelse, og at et lille antal våben eller ammunition også anses for et strafbart element.

SPANIEN

Lov 53/2007 af 28. december 2007 om kontrol med udenrigshandelen med forsvarsmateriel og produkter med dobbelt anvendelse trådte i kraft den 29. januar 2008. Den henviser til og er i overensstemmelse med alle bestemmelserne i det handlingsprogram og de resolutioner, som FN's Generalforsamling har vedtaget, samt med tillægsprotokollen til konventionen om bekæmpelse af grænseoverskridende organiseret kriminalitet (som blev vedtaget af FN's Generalforsamling den 31. maj 2001) om ulovlig handel med skydevåben og dele samt ammunition hertil, bedre kendt som FN's protokol om skydevåben.

Indførelsen af denne nye lov har medført følgende:

— Den spanske lovgivning på disse områder er nu omfattet af et juridisk instrument med lovstatus, hvilket betyder, at der etableres en mekanisme til mere effektiv kontrol.

— Den nye lov fastsætter nye bestemmelser om udenrigshandel med forsvarsmateriel og produkter med dobbelt anvendelse, der er i fuld overensstemmelse med Spaniens tilsagn i forskellige internationale fora og i forhold til alle ikke-sprednings-regimer.

— Den nye lov udvider anvendelsesområdet for kontrollen til alle former for skydevåben, herunder jagtvåben og våben til sportsskydning og dele, komponenter og ammunition hertil, jf. FN's Generalforsamlings resolution 55/255 om bekæmpelse af ulovlig fremstilling af og handel med skydevåben og dele, komponenter og ammunition hertil.

— Loven tager eksplicit hensyn til de otte kriterier i EU's adfærdskodeks for våbeneksport samt til det kriterium, som OSCE har vedtaget for eksporttransaktioner vedrørende SALW.

— Endelig indeholder loven en udtrykkelig forpligtelse til at fremme og deltage i de regionale og internationale processer med henblik på større kontrol med våbenhandelen, navnlig vedtagelsen af en våbenhandelstraktat (ATT).

I overensstemmelse med lov 53/2007 har Spanien vedtaget en ny retsakt om udenrigshandel med forsvarsudstyr, andet udstyr og produkter med dobbelt anvendelse og teknologier, nemlig kongeligt dekret (Real Decreto) 2061/2008 af 12. december 2008, der videreudvikler gennemførelsesbestemmelserne i lov 53/2007.

De vigtigste ændringer i forhold til den tidligere retsakt, Real Decreto 1782/2004 af 30. juli 2004, kan sammenfattes således:

1. Kontrollen med alle former for jagtvåben og våben til sportsskydning og dele, komponenter og ammunition hertil er blevet udvidet, efter at der blev opnået et kompromis med FN's Generalforsamlings resolution 55/255, der vedtager protokollen om bekæmpelse af ulovlig fremstilling af og handel med skydevåben og dele, komponenter og ammunition hertil (artikel 2, stk. 2). For regulerede skydevåben kræves der en tilladelse til import fra oprindelseslandet. Handel med sådanne våben kan finde sted, forudsat der foreligger individuelle eller generelle tilladelser eller skriftlige erklæringer. Handel med EU-lande kræver ikke tilladelse, og en sådan handel er omfattet af afsnit 6 i våbendekretet (Real Decreto 137/1993 af 29. januar 1993) og afsnit 7 i Real Decreto 230/1998 af 16. februar 1998, der vedtager dekretet om eksplosivstoffer.

2. Der er tilføjet kontrol med aftaler om at fremstille på licens, dvs. en proces, der gør det muligt for en udenlandsk virksomhed at fremstille produkter eller overføre komponenter, teknologi og know how fra en anden virksomhed (artikel 2, stk. 1).

3. Der er taget hensyn til endelig eksport af udstyr, der ledsager de spanske væbnede styrker og sikkerhedsstyrker på humanitære og fredsbevarende missioner i udlandet (artikel 3).

4. Mæglervirksomhed i forbindelse med forsvarsudstyr bliver nu nærmere overvåget takket være rapporteringsmekanismer vedrørende transportmetoder, transitlande og finansiering. Rapporteringsmekanismerne vedrørende transportmetoder og transitlande finder nu også anvendelse på andre eksporttransaktioner (artikel 4, stk. 2).

5. Der er fastsat en række betingelser for registrering i det særlige register for aktører inden for udenrigshandel og tilbagetrækning af sådanne registreringer (artikel 13).

6. Sammensætningen af Den Interministerielle Kommission vedrørende Udenrigshandel med Forsvarsmateriel og Produkter med Dobbelt Anvendelse (JIMDDU) er blevet ændret. Næstformanden er nu udenrigsministeren. Et nyt medlem, nemlig generaldirektøren for strategiske anliggender og terrorisme i Udenrigs- og Samarbejdsministeriet, er blevet tilføjet til JIMDDU, og der er indført fælles repræsentation af Generaldirektoratet for Politiet og Guardia Civil (artikel 17).

7. For første gang indeholder spansk lovgivning nu en omfattende liste over fritagelser fra forudgående rapportering til JIMDDU og kravet om kontroldokumenter (artikel 18).

8. Bilagene med lister over kontrollerede produkter, modeller for tilladelser og kontroldokumenter er blevet ajourført i overensstemmelse med de ændringer, der er foretaget i mange internationale love. Produkter, der er underlagt kontrol i henhold til Rådets forordning (EF) nr. 1236/2005 af 27. juni 2005 om handel med visse varer, der kan anvendes til henrettelse, tortur eller anden grusom, umenneskelig eller nedværdigende behandling eller straf, er blevet slettet fra bilag II (liste over andre materialer).

Dekretet forbedrer rapporteringen om mæglervirksomhed i forbindelse med forsvarsudstyr og jagtvåben og dele og komponenter hertil. Denne ændring er den vigtigste fornyelse i lov 53/2007 og det dekret, der bygger på den.

DET FORENEDE KONGERIGE

Lov om handel med varer (kategorier af kontrollerede varer) fra 2008 indførte en tredelt risikobaseret struktur for kontrol med handel, der indbefattede SALW. Dette blev konsolideret i eksportkontrolloven fra 2008 (der trådte i kraft den 6. april 2009), som også konsoliderede gældende eksportkontrol- og handelskontrollovgivning, udvidede UK's handelskontrol (herunder supplerende kontrol med bestemmelserne for transport af SALW) og tilpassede anvendelsesområdet for lovgivningsmæssige fritagelser i forbindelse med varer i transit og omladning via UK.

I.C. Uddannelse af administrative, retshåndhævende og judicielle myndigheders personale

Nedenfor følger EU-medlemsstaternes bidrag om deres uddannelsesindsats og -initiativer i de nationale forvaltninger.

ØSTRIG

Østrig har henledt opmærksomheden på problemerne i forbindelse med SALW under åbent hus-arrangementet i Ministeriet for Europæiske og Internationale Spørgsmål den 26. oktober 2008. Offentligheden blev ved hjælp af plakater og dokumentarfilm orienteret om de frygtelige virkninger af den internationale handel med SALW.

SPANIEN

Som i de foregående år fortsatte de spanske retshåndhævende myndigheder i 2008 med at arrangere kurser og workshopper om de strafferetlige rammer for skydevåben og eksplosivstoffer samt anvendelsen af informationsteknologi til kontrol hermed. Der blev også med regelmæssige mellemrum afholdt seminarer for at øge bevidstheden om de retlige rammer for forebyggelse og bekæmpelse af ulovlig handel med SALW med det formål at fastholde og forbedre kendskabet blandt de politiembedsmænd, der arbejder med disse spørgsmål.

DET FORENEDE KONGERIGE

Afdelingen for virksomhedernes innovation og kvalifikationer iværksatte også en oplysningskampagne om eksportkontrol for den britiske industri med en række landsdækkende seminarer og uddannelseskurser for over 300 organisationer. Den blev koblet sammen med intern uddannelse til 28 virksomheder.

I.D. Andre initiativer eller aktiviteter

FRANKRIG

Den årlige rapport for 2008 til parlamentet om fransk våbeneksport vil blive forelagt i efteråret 2009. Rapporten redegør for national kontrolpraksis og den internationale indsats på eksportkontrolområdet, som Frankrig deltager i. Den vil indeholde et bilag om SALW-leverancer fra Frankrig. Den årlige offentliggørelse af denne rapport vidner om den stadige indsats for gennemsigtighed i disse spørgsmål over for civilsamfundet og det internationale samfund, som Frankrig nu har ydet i adskillige år.

II. INTERNATIONALE GENNEMFØRELSESBESTRÆBELSER I 2008

II.A. Foranstaltninger til bekæmpelse af ophobning og spredning af håndvåben og lette våben og til forebyggelse af ulovlig handel med konventionelle våben

II.A.1. Finansiel, teknisk og anden bistand til relevante programmer og projekter under ledelse af FN, ICRC og andre internationale eller regionale organisationer og ngo'er

II.A.1.1. Aktioner og projekter, der støttes af Den Europæiske Union

Inden for rammerne af sin samarbejds- og udviklingspolitik spiller Europa-Kommissionen en væsentlig rolle ved gennemførelsen af EU-strategien for håndvåben og lette våben. I 2008 fortsatte EU sine aktiviteter for at bekæmpe ulovlig handel og voldsom ophobning af SALW og ammunition hertil gennem både sine geografiske instrumenter (hvoraf det mest fremtrædende er Den Europæiske Udviklingsfond) og sine tematiske instrumenter.

Syd- og Østeuropa

Bosnien-Hercegovina: EU startede i 2008 med at yde støtte til destruktionen af eksplosive krigsefterladenskaber, der ligger tilbage efter 1990'ernes konflikter. Projektets første fase (2,7 mio. EUR, stabilitetsinstrumentet) vil slutte ved udgangen af 2009, og det er planen at fortsætte programmet i en 18 måneders periode indtil midten af 2011 (2,086 mio. EUR, stabilitetsinstrumentet). På det tidspunkt vil de fleste eksplosive krigsefterladenskaber være destrueret i Bosnien-Hercegovina. Projektet tager også sigte på en forøgelse af kapaciteten hos Bosnien-Hercegovinas myndigheder til at fjerne eksplosive krigsefterladenskaber, der er tilstrækkelig til, at de vil være i stand til at tage sig af de resterende lagre efter programmets afslutning uden yderligere stor international støtte.

Ukraine: Ifølge Rådets afgørelse 2005/852/FUSP afsatte EU 1 mio. EUR til NATO's Vedligeholdelses- og Forsyningsagentur (NAMSA) til destruktion af 400 000 SALW, 1 000 MANPAD's og 15 000 tons ammunition i Ukraine som et bidrag til første fase af et 12-årigt projekt vedrørende en trustfond under NATO's partnerskab for fred (PFP). Gennemførelsen af målet om destruktion af SALW og ammunition hertil fortsætter.

Latinamerika: Gennemførelsen af sidste fase af projektet vedrørende uddannelse af undervisere og en database skete efter Rådets vedtagelse af afgørelse 2006/1000/FUSP, der omfattede et endeligt bidrag på 700 000 EUR. Dette projekt bidrog til at bekæmpe den destabiliserende ophobning af SALW i Latinamerika og Caribien. Projektet havde da uddannet over 1 340 retshåndhævelsesmedarbejdere i efterforskningsteknikker og forventes at have uddannet i alt 2 300 medarbejdere inden projektets afslutning. Herudover er der blevet uddannet over 180 parlamentarikere og deres rådgivere på en række uddannelseskurser, og nogle anlæg og faciliteter er ved at blive opført og istandsat for bedre at kunne samordne de fælles aktiviteter. Med hensyn til virkningen har visse lande i regionen officielt aflagt rapport om beslaglæggelsen af skydevåben og dele deraf samt ammunition og forbundet dem med de kapacitetsopbygningsforanstaltninger, der træffes gennem kurserne. Projektets exit-strategi er nu ved at blive gennemført med det mål at fremme ejerskab hos staterne i regionen, lokale donorer og organisationer gennem bilateral finansiering.

Mellemamerika: EU bidrog med 1 mio. EUR (stabilitetsinstrumentet) til et projekt, der blev ledet af det mellemamerikanske program for kontrol med håndvåben og lette våben (CASAC), til støtte for bekæmpelsen af ulovlig handel med skydevåben og eksplosive stoffer i Mellemamerika og nabolandene ved at hjælpe med til at forbedre regionale organisationers kapacitet i bekæmpelsen af ulovlig handel med eksplosive stoffer samt hjælpe nationale og lokale regeringer til at imødegå truslerne fra SALW mod den menneskelige udvikling.

De specifikke mål for projektet er at ratificere og fuldt ud gennemføre internationale, regionale og tværregionale våbenkontrolinstrumenter, opbygge kapacitet og styrke nationale og regionale institutioner og statsorganer med ansvar for kontrol af SALW samt udvikle et informationsudvekslingssystem og forbedre grænse- og toldkontrollen, styrke og øge kapaciteten i civilsamfundsorganisationer for at fremme våbenkontrol samt styrke og gennemføre en tværregional proces for SALW-kontrol.

Afrika

Østafrika: Inden for rammerne af et program for konfliktforebyggelse og -løsning samt krisestyring i det østlige og sydlige Afrika og Det Indiske Ocean til et beløb på 10 mio. EUR (Den Europæiske Udviklingsfond) støttede EU et projekt med Det Østafrikanske Fællesskab (ØAF) med 2,8 mio. EUR til at styrke regional kapacitet til at bekæmpe våbenhandel og våbenspredning. Projektet tog sigte på at øge kapaciteten hos ØAF's medlemsstater (navnlig de nationale knudepunkter) til effektivt at forvalte ulovlige SALW, øge regional kapacitet til at tackle grænseoverskridende spredning af SALW i forbindelse med uddybelsen og udvidelsen af de økonomiske integrationsprocesser i Østafrika, øge kapaciteten hos ØAF's toldvæsner, vildtforvaltninger og lignende organisationer, der står over for udfordringer i forbindelse med SALW.

Vestafrika: Inden for rammerne af et konfliktforebyggelses- og fredsopbygningsprogram i Vestafrika på 5,5 mio. EUR (Den Europæiske Udviklingsfond) støttede EF Ecowas-programmet vedrørende håndvåben (Ecosap) med 1,45 mio. EUR gennem bistand til oprettelse og styrkelse af nationale håndvåbenkommissioner og deres aktiviteter. Projektet havde også til formål at udvide kapaciteten til at sikre generelt politisk tilsyn med og effektiv forvaltning af lovlige våbenoverførsler i regionen og til politikformulering og -udvikling vedrørende bekæmpelse af spredning af og ulovlig handel med SALW. EU støttede desuden et særligt projekt (Den Europæiske Udviklingsfond) til ydelse af teknisk bistand til Ecowas' enhed for håndvåben gennem udarbejdelsen af en handlingsplan for gennemførelsen af SALW-konventionen.

Centralafrika: EU støttede et treårigt projekt på 4 mio. EUR (Den Europæiske Udviklingsfond), der startede i 2007, til at udvikle Det Økonomiske Fællesskab af Centralafrikanske Staters freds- og sikkerhedskapacitet inden for konfliktforebyggelse, ordningen for tidlig varsling, samarbejde med ngo'er inden for konfliktforebyggelse samt politiske og diplomatiske aktioner, bl.a. inden for SALW.

Regionale centre vedrørende håndvåben (RECSA): EU er ved at afslutte forberedelsen af et projekt til 3,3 mio. EUR (stabilitetsinstrumentet — budget 2008) til at støtte bekæmpelsen af ulovlig ophobning af og handel med våben i Afrika via det regionale center vedrørende håndvåben (RECSA). Projektet tager sigte på at øge de relevante institutionelle aktørers og civilsamfundsaktørers bevidsthed om og kendskab til de lovgivningsmæssige og institutionelle aspekter af bekæmpelsen af ulovlig ophobning af og handel med skydevåben med henblik på at fremme de nationale kontaktpunkters rolle og/eller gennemføre nationale handlingsplaner, styrke de afrikanske regionale politicheforganisationer (RPCO'er) og kapaciteten hos og samarbejdet mellem nationale, regionale og kontinentale retshåndhævelsesmyndigheder til at bekæmpe grænseoverskridende ulovlig handel med skydevåben og ammunition,

Europa-Kommissionen støttede også et stort antal bredere programmer til afvæbning, demobilisering og reintegration i for eksempel Uganda, Sudan, Den Centralafrikanske Republik, Nepal, som direkte eller indirekte beskæftiger sig med generel nedbringelse af vold, våbenbesiddelse, omstrukturering af væbnede styrker og spørgsmålet om reintegration af tidligere kombattanter i samfundet.

I løbet af 2008 deltog EF aktivt i internationale og regionale organisationers arbejde vedrørende SALW-relaterede spørgsmål, navnlig det, der var organiseret af FN, OSCE og Den Afrikanske Union (AU).

II.A.1.2. EU's samarbejde med andre stater

SALW indgik i dagsordenen for en række af EU's regelmæssige politiske dialoger med tredjelande, herunder fra Afrika, Østeuropa og Sydøsteuropa.

I løbet af 2008 nåede Rådet for Den Europæiske Union til enighed om systematisk inddragelse af et SALW-element i juridisk bindende EU-aftaler med tredjelande. Der blev indgået en aftale om anvendelsen af dette element og om en referencetekst, der skal anvendes under forhandlingerne. Der blev afholdt EU-trojka-møder på ekspertplan (Gruppen vedrørende Global Nedrustning og Våbenkontrol), og spørgsmålet om SALW står højt på dagsordenen. Denne regelmæssige dialog finder sted med USA, Canada, Japan, Kina, Den Russiske Føderation, Republikken Korea, Ukraine og Brasilien under hvert EU-formandskab. Der afholdtes også specifikke SALW-trojka-møder på ad hoc-basis.

II.A.2. Økonomisk, teknisk og anden støtte til SALW-projekter fra EU-medlemsstaterne

Ud over de projekter, som EU har finansieret gennem de forskellige instrumenter, det har til rådighed, har medlemsstaterne finansieret en bred vifte af SALW-relaterede projekter bilateralt. Medlemsstaterne har hidtil indsendt følgende bidrag til denne rapport:

ØSTRIG

I 2008 har Østrig fortsat bidraget til forskellige bistandsprojekter, der gennemføres af UN-ODA til støtte for FN-processen til bekæmpelse af SALW, idet fokus først og fremmest blev rettet mod projekter i Afrika.

Østrig har navnlig ydet støtte til følgende projekter:

— Implementeringen af praktiske afvæbningsforanstaltninger i Vestafrika, teknisk støtte til Ecowas' enhed for håndvåben og Ecosap

— Regulering af mæglervirksomhed med håndvåben i Afrika

— Udarbejdelse af et juridisk instrument til kontrol med SALW i Centralafrika.

ESTLAND

I 2008 bidrog Estland finansielt til tilrettelæggelsen af en workshop om implementeringen af et internationalt instrument, der skal gøre det muligt for stater på en pålidelig måde og rettidigt at identificere og spore ulovlige håndvåben og lette våben, der blev afholdt i Rio de Janeiro den 11.-12. juni 2008.

Estland ydede i 2008 et finansielt bidrag til NATO/PFP-trustfonden Georgia II: destruktion af missiler og raketter.

FINLAND

— I 2008 støttede Finland Ecowas-programmet vedrørende håndvåben (Ecosap) med et beløb på 250 000 EUR, hvilket bringer Finlands samlede støtte op på 750 000 EUR i 2006-2008

— Finansielle bidrag til OSCE's program vedrørende SALW og konventionel ammunition i Republikken Tadsjikistan, fase II (i alt 345 197 EUR)

— Finansiel støtte til OSCE til synergikonferencen for de regionale organisationer om gennemførelsen af FN's handlingsprogram vedrørende håndvåben og lette våben den 28.-30. maj 2008 i Bruxelles (i alt 20 000 EUR)

— Bidrag til NATO's Partnerskab for Fred-trustfond i Afghanistan med henblik på støtte til fysisk sikkerhed og forvaltning af ammunitionslagre.

FRANKRIG

Frankrig finansierede i perioden 2006-2008 tre programmer vedrørende håndvåben og lette våben via UNDP:

— et bidrag til støtteprogrammet for kontrol af lette våben i Ecowas-medlemsstaterne, som overtager Frankrigs indsats i EU-regi (260 000 USD)

— et projekt til begrænsning af den væbnede vold i DRC ved at kontrollere lette våben og fremme bæredygtige levevilkår (750 000 USD)

— et program til kontrol af lette våben og civil afvæbning i Burundi (200 000 USD).

Frankrig bidrog også til aktivitetsbudgettet for RACVIAC-CSC (30 000 EUR) i 2008.

TYSKLAND

Tyskland bidrager til projekter og aktiviteter på SALW-området, herunder også ammunition til disse, inden for rammerne af og i samarbejde med en række forskellige institutioner og organisationer. Tidsrammen for de fleste af disse aktiviteter går ud over kalenderåret. Oversigten over de vigtigste aktiviteter i 2008 ser således ud:

Afghanistan (varighed fra 2004-, samlet budget: 3 000 000): Siden 2004 har Tyskland støttet DDR- og DIAG-processen i Afghanistan, idet landet har været med til at finansiere bortskaffelse og destruktion af overskudsvåben og ammunition.

Angola (varighed 2003-2009, samlet budget: 11 990 332) Tyskland støtter social og økonomisk reintegration af tidligere kombattanter og deres familier i Angola. Tyskland bidrager gennem Instituto de Reintegração Sócio-Profissional para Ex-militares (IRSEM) til det demobiliserings- og reintegrationsprogram for Angola (ADRP), som ledes af Verdensbanken. Reintegrationen af tidligere kombattanter støttes lokalt gennem socioøkonomiske udviklingsprojekter og en styrkelse af de lokale myndigheders forvaltning.

Cambodja (varighed 2007-2009, samlet budget: 1 615 000) Tyskland støttede fortsat Kongeriget Cambodjas arbejde med SALW-kontrolspørgsmål med fokus på forvaltning af lagre og destruktion af overskudslagre af konventionel ammunition og sikker oplagring af politivåben.

Congo, Den Demokratiske Republik (varighed 2005-2011, samlet budget: 12 000 000) Tyskland støtter social og økonomisk reintegration af børn og unge, der tidligere havde tilknytning til kæmpende styrker i provinsen Maniema i DRC, med 3,5 mio. EUR (teknisk bistand) samt med midler til reintegration af tidligere kombattanter på 8,5 mio. EUR (indtil oktober 2008, finansiel bistand) til arbejdsintensive infrastrukturprojekter.

Ghana (04/2008) I april 2008 støttede den tyske regering (i snævert samarbejde med den tyske organisation for teknisk samarbejde (GTZ), Bonn International Center for Conversion (BICC) og afdelingen for lette våben i Det Økonomiske Fællesskab af Vestafrikanske Stater (Ecowas)) en ekspertworkshop, der blev holdt på Kofi Annan International Peacekeeping Training Centre (KAIPTC) i Accra, Ghana. Formålet med denne workshop var at udveksle god praksis og prioriteter for SALW-kontrol i Vestafrika. Deltagerne var medlemmer af civilsamfundsorganisationer, regeringsagenturer og regionale organisationer fra hele regionen og udenfor. Som forberedelse til og godkendt på workshoppen blev der udarbejdet og offentliggjort en håndbog, der afspejler de spørgsmål, som anses for at være de vigtigste af fagfolk, politiske beslutningstagere og forskere om SALW-spørgsmålet.

De Store Søers Område (varighed 2003-2009, samlet budget: 12 900 000) Tyskland bidrager til den af Verdensbanken ledede trustfund for det regionale demobiliserings- og reintegrationsprogram (MDRP) i De Store Søers Område med 12,9 mio. EUR. Tyskland afsætter endvidere midler til projektet til bekæmpelse af den ulovlige spredning af håndvåben og lette våben, som gennemføres inden for rammerne af støtten til konferenceprocessen vedrørende De Store Søers Område (2004-2011)/7,5 mio. EUR.

Udviklingssamarbejde og kontrol med håndvåben (varighed 2001-2008, samlet budget: 3 452 000) Den tyske stat har oprettet sektorprojektet om udviklingssamarbejde og kontrol med håndvåben (DECOSAC). Et af målene med projektet er at udvikle og afprøve instrumenter til kontrol med håndvåben inden for rammerne af udviklingssamarbejdet. I juli 2008 blev sektorprojektet om udviklingssamarbejde og kontrol med håndvåben slået sammen med sektorprojektet om kriseforebyggelse og reformen af sikkerhedssektoren til »Sektorprogrammet om fred og sikkerhed« (varighed 2008-2014, budget 2008-2011: 5 000 000). Programmet om fred og sikkerhed vedrører SALW-relaterede spørgsmål på området mindskelse af væbnet vold og forebyggelse.

UNGARN

Ungarn bidrog med 14 000 EUR til NATO's partnerskab for fred-trustfond til destruktion af håndvåben og lette våben samt MANPADS i Ukraine.

ITALIEN

I 2008 ydede Italien finansielle bidrag til internationale initiativer til begrænsning af ulovlig handel med SALW, såsom Ecowas-relevante SALW-kontrolprogrammer og UNDP-projektet vedrørende kontrol med håndvåben i Bosnien-Hercegovina.

Hver gang det var nødvendigt, indsamlede og/eller beslaglagde og destruerede de italienske væbnede styrker, der deltog i multilaterale fredsbevarende og fredshåndhævende operationer, håndvåben og lette våben.

LITAUEN

I perioden 2005-2008 indsamlede det litauisk-ledede genopbygningshold i provinsen Ghowr i Afghanistan 1 710 stk. SALW (451 stk. i 2008) og destruerede over 3 300 eksplosionsanordninger.

NEDERLANDENE

Nederlandene ydede i 2008 blandt andet bidrag til følgende institutioner, projekter og aktiviteter inden for håndvåben og lette våben (SALW) og ammunition:

— Small Arms Survey, kernefinansiering

— Genèveforummet »Bane vej for fremskridt inden for nedrustning og våbenkontrol«, 2007-2008

— HALO Trust, indsamling og destruktion af håndvåben, lette våben og ammunition i Afghanistan

— UNDP Kosovo, initiativ til kontrol med håndvåben

— UNIDIR, udarbejdelse af en »Security Needs Assessment Protocol« (II) og andre undersøgelser

— det regionale center for håndvåben (RECSA), gennemførelse af Nairobierklæringen og Nairobiprotokollen i De Store Søers Område og Afrikas Horn

— Saferworld, regionale og andre SALW-programmer

— støtte til det nationale SALW-kontaktpunkt, gennemførelse af den nationale handlingsplan for Uganda

— UNDP Bosnien-Hercegovina, destruktion af SALW og ammunition

— gruppen vedrørende gensidig bistand, teknisk bistand til mobil SALW-destruktion i Burundi

— Asociación para Políticas Públicas (APP), aktiviteter mod spredning af og ulovlig handel med håndvåben i Argentina

— NAMSA/NATO's trustfond til destruktion af håndvåben og lette våben, MANPADS samt ammunition hertil i Ukraine.

POLEN

Konsultationerne mellem Polen og Georgien om eksportkontrol med våben og produkter med dobbelt anvendelse fandt sted i Tbilisi i maj 2008. Den polske delegation fra udenrigsministeriet og økonomiministeriet blev modtaget af viceforsvarsministeren og viceudenrigsministeren i Georgien. Repræsentanter for de georgiske ministerier for henholdsvis udenrigsanliggender, forsvar, justits og økonomisk udvikling deltog i arbejdsmøderne. To hovedspørgsmål blev drøftet:

1. den georgiske eksportkontrolordning i praksis, dens sammenhæng og gennemsigtighed og forbedringsmuligheder

2. rammerne for det fremtidige program for uddannelse og seminarer inden for eksportkontrol.

De ovennævnte konsultationer blev efterfulgt af et todages seminar (17. og 18. december 2008) vedrørende gennemgang af lovgivningen, der blev afholdt i Warszawa for repræsentanterne for Georgiens eksportkontrolmyndigheder i samarbejde med Østrig, Tyskland, Slovenien og Sverige som led i EU-samarbejdet inden for EU-langtidsprojektet vedrørende eksport af produkter med dobbelt anvendelse. Seminaret havde til formål at orientere om det internationale og nationale lovgrundlag på området eksportkontrol inden for handel med produkter med dobbelt anvendelse og våben, med vægt på SALW.

PORTUGAL

Hver gang det var nødvendigt, beslaglagde og destruerede de portugisiske væbnede styrker, der deltog i fredsbevarende og fredshåndhævende operationer, håndvåben og lette våben.

SLOVENIEN

Den slovenske regering oprettede Den Internationale Trustfond for Minerydning og Bistand til Mineofre som en humanitær nonprofitorganisation i 1998. Fonden bistår lande i Sydøsteuropa, Kaukasus og Centralasien med at løse landmineproblemer og bistår landmineofre med fysisk og socioøkonomisk rehabilitering. Med mere end ti års erfaring vil fonden udvide programmet til også at omfatte bistand til SALW-aktioner. Fonden gennemfører i øjeblikket et etårigt SALW-risikoerkendelsesprojekt på over 200 000 EUR i Albanien og forventer synlige resultater inden for de næste par år.

SPANIEN

De Forenede Nationer (FN)

I 2008 ydede Spanien et frivilligt bidrag på 2 000 000 EUR til støtte for et UNICEF-projekt vedrørende reintegration af børnesoldater. Det spanske agentur for internationalt udviklingssamarbejde (AECID) ydede andre frivillige bidrag til at finansiere projekter for skydevåbenofre, deres familier og oprindelige samfund.

Organisationen for Sikkerhed og Samarbejde i Europa (OSCE)

I 2008 ydede Spanien et frivilligt bidrag på 400 000 EUR til støtte for følgende projekter inden for OSCE's politisk-militære dimension:

— på SALW-området: Belarus og Tadsjikistan

— vedrørende konventionel ammunition og konventionelle sprængstoffer og detonatorer: Georgien (udvikling af uskadeliggørelseskapacitet og behandling af overskydende ammunition) og Montenegro (destruktion af lagre af overskydende ammunition)

— destruktion af missilbrændstof (»mélange«): Ukraine og Kasakhstan.

Den Nordatlantiske Traktats Organisation (NATO)

I 2008 ydede Spanien frivillige bidrag til støtte for følgende projekter:

— fysisk sikkerhed for våben- og ammunitionsdepoter og forvaltning af ammunitionslagre i Afghanistan: 150 000 EUR

— udvikling af uskadeliggørelseskapacitet i Georgien: 25 000 EUR.

Det parlamentariske forum vedrørende SALW

To spanske parlamentarikere har regelmæssigt deltaget i det parlamentariske forum vedrørende SALW, siden det blev indledt i Spanien i oktober 2002. Spanien har ydet følgende frivillige bidrag til forummet: 30 000 EUR i 2007 og 80 000 EUR i 2008.

Det Økonomiske Fællesskab af Vestafrikanske Stater (Ecowas)

I december 2005 undertegnede Spanien et aftalememorandum (MOU) med eksekutivsekretæren for Det Økonomiske Fællesskab af Vestafrikanske Stater (Ecowas) med løfte om at bidrage med et beløb på 1 000 000 EUR til organisationens virksomhed og programmer i perioden 2006-2008, hvoraf 750 000 EUR skulle afsættes til støtte for programmet til SALW-kontrol i Vestafrika. Der blev i 2008 på denne baggrund afsat 250 000 EUR til formålet.

UN-LiREC og UNDP

Spanien ydede desuden økonomisk støtte til forskellige aktiviteter i De Forenede Nationers Regionale Center for Fred, Nedrustning og Udvikling i Latinamerika og Caribien (UN-LiREC) (275 000 EUR) og De Forenede Nationers udviklingsprogram (UNDP) (600 000 EUR). Disse aktiviteter omfatter destruktionen af 42 537 SALW i forbindelse med den flerårige proces med destruktion af skydevåben i Peru (2007-2009), udarbejdelsen af en håndbog i bedste praksis vedrørende destruktion af skydevåben, afholdelsen af regionale møder osv.

Ikke-statslige organisationer

I 2008 ydede Spanien frivillige bidrag til de ikke-statslige organisationer Instituto de Enseñanza para el Desarrollo Sostenible (IEPADES) (Guatemala) (50 000 EUR) og Small Arms Survey (SAS) (100 000 EUR) til støtte for deres aktiviteter og forskning inden for anvendelsen af Genèveerklæringen om væbnet vold og udvikling.

SVERIGE

I 2008 finansierede Udenrigsministeriet (UM) en undersøgelse, der blev foretaget af Stockholms Internationale Fredsforskningsinstitut (SIPRI), og som dokumenterede og analyserede de oplysninger om SALW-overførsler, der var blevet indberettet til UNROCA i 2003-2006. Undersøgelsens resultater blev fremlagt i juli 2008 i New York på det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter.

Andre aktiviteter, der blev støttet af UM:

— Small Arms Survey, Genève: 1 mio. SEK i kernefinansiering årligt (2005, 2006, 2007 og 2008)

— SIPRI (ud over kernefinansiering): 265 000 SEK i 2008 for forskningsprojekter vedrørende staternes SALW-indberetninger til UNROCA (se ovenfor), 1 921 000 SEK i 2008 til en undersøgelse af SALW-overførsler til Afrika og 1 885 000 SEK i 2008 til udgivelse af SIPRI's årbog.

SALW-relaterede projekter støttet af Sida:

— UN-LiREC, 12 mio. SEK (2008-2012)

— det parlamentariske forum vedrørende SALW (global organisation), 4,6 mio. SEK (2008-2010)

— OSCE Ukraine, destruktion af oplagret »mélange«-raketbrændstof, 15 mio. SEK (2008-2010)

— UNICEF's SALW-program, 15,5 mio. SEK (2006-2009)

— Saferworld (SALW-relateret arbejde), 12,6 mio. SEK (2007-2009).

Endvidere har Sida støttet et DDR-program i Uganda, der fokuserer på demobilisering og reintegration af tidligere børnesoldater, med 6 mio. SEK for perioden 2008-2010.

Folke Bernadotte-Akademiet er beskæftiget med at opretholde og udvide et internationalt netværk af DDR-eksperter til udveksling af teoretisk og praktisk viden og erfaring. Akademiet er medlem af Den Integrerede DDR-uddannelsesgruppe, som er en gruppe af uddannelsesinstitutioner med et fælles mål om at udforme og udveksle uddannelsesmateriale baseret på FN's integrerede DDR-standarder (IDDRS). Akademiet gennemfører årlige DDR-kurser i Sverige og støtter DDR-uddannelse i andre lande og ved internationale missioner, således også i 2008.

DET FORENEDE KONGERIGE

Det Forenede Kongeriges bidrag i 2008 til SALW-relaterede aktiviteter omfattende:

— støtte til det regionale center vedrørende håndvåben (RECSA) og bistand til lande i Central- og Østafrika til at styrke deres håndvåbenkontrol

— kernefinansiering til Small Arms Survey

— støtte til en række vurderinger udført af Saferworld af den gældende lovgivning vedrørende kontrol med overførsler

— gennemførelse af uddannelse i SALW-kontrol og -sporing i Brasilien, El Salvador og Mozambique

— teknisk støtte ydet i Republikken Congo til SALW-identifikation, -håndtering, -oplagring og-destruktion

— opsøgende arbejde med henblik på at fremme effektive eksportkontroller

— støtte til arbejde med at afvæbne og demobilisere tidligere kombattanter i Sudan.

I perioden 2008-2010 finansierer Luxembourg et projekt under Det Europæiske Institut for Forskning og Information vedrørende Fred og Sikkerhed (GRIP), som skal styrke et afrikansk netværk af ngo'er, der er aktive inden for konfliktforebyggelse og fredsopbygning. Projektet omfatter oprettelse af et net af central- og vestafrikanske ngo'er, der arbejder med fredskultur, fredsskabelse og bekæmpelse af spredningen af lette våben. Det samlede bidrag til dette projekt udgør 285 000 EUR.

II.A.3. Deltagelse i eller afholdelse af internationale seminarer og konferencer

ESTLAND

Repræsentanter for Estland deltog aktivt i en række internationale konferencer, kurser og seminarer om SALW-problemer, som blev afholdt af FN, OSCE, EU og andre internationale organisationer samt ngo'er. Estland støtter endvidere forhandlingerne om den internationale våbenhandelstraktat.

Estland deltager i Wassenaar-arrangementet.

I 2008 var Estland formand for OSCE's Forum for Sikkerhedssamarbejde.

Repræsentanterne for regeringsagenturer og for den licensudstedende myndighed (Kommissionen vedrørende Strategiske Varer) deltog desuden aktivt i arbejdet i Gruppen vedrørende Eksportkontrol med Konventionelle Våben (COARM) og i Gruppen vedrørende Varer med Dobbelt Anvendelse (WPDUG) under EU.

Estland indsender hvert år rapporter til FN's register over konventionelle våben og OSCE.

IRLAND

Irland deltog også i Genèveprocessen om håndvåben, et initiativ taget af Genèveforummet, som inddrager regeringer, internationale organisationer og ngo'er i regelmæssige uformelle konsultationer med henblik på at fremme og overvåge gennemførelsen af handlingsprogrammet vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. Irland ydede også i 2008 finansiel støtte til Genèveforummet.

Irland ydede finansiel støtte til International Action Network on Small Arms, en sammenslutning af civilsamfundsorganisationer, der arbejder for at standse spredningen og misbruget af håndvåben og lette våben.

SLOVENIEN

Det første seminar under fælles aktion 2008/230/FUSP om fremme af kontrollen med eksport af konventionelle våben og principperne i EU's adfærdskodeks for våbeneksport blev afholdt af det slovenske formandskab den 4.-6. maj 2008 i Ljubljana; deltagerne var regeringsembedsmænd, der er involveret i licensprocessen for våbeneksport, fra seks sydøsteuropæiske lande.

II.A.4. Andre initiativer

LUXEMBOURG

I perioden 2008-2010 finansierer Luxembourg et projekt under Det Europæiske Institut for Forskning og Information vedrørende Fred og Sikkerhed (GRIP), som skal styrke et afrikansk netværk af ngo'er, der er aktive inden for konfliktforebyggelse og fredsopbygning. Projektet omfatter oprettelse af et net af central- og vestafrikanske ngo'er, der arbejder med fredskultur, fredsskabelse og bekæmpelse af spredningen af lette våben. Det samlede bidrag til dette projekt udgør 285 000 EUR.

SPANIEN

Spanien stod for det femte seminar om håndvåben og lette våben, der fokuserede på fremtiden for FN's handlingsprogram og på udkastet til våbenhandelstraktaten, og som fandt sted den 18.-22. februar 2008 i uddannelsescentret i Cartagena de Indias (Colombia), samt det første subregionale seminar om Genèveerklæringen om væbnet vold og udvikling, der blev afholdt den 28.-30. april 2008 i uddannelsescentret i La Antigua Guatemala som led i uddannelses- og bistandsprojekterne under det spanske agentur for internationalt udviklingssamarbejde (AECID).

SLOVENIEN

Under det slovenske formandskab indledte Gruppen vedrørende Global Nedrustning og Våbenkontrol (CODUN) også drøftelser om eventuelt at medtage et SALW-element i de politiske aftaler, som EU indgår med tredjeparter.

II.B. Deltagelse i arbejdet i internationale organisationer og regionale arrangementer vedrørende konventionelle våben, herunder navnlig håndvåben og lette våben

EU støttede fortsat gennemførelsen af FN's handlingsprogram vedrørende SALW, der stadig er grundlaget for den indsats, der gøres på globalt plan. EU afgav erklæringer på det møde mellem staterne, der afholdes hvert andet år og fandt sted i juli i New York, og som resulterede i en slutrapport, der blev vedtaget ved en afstemning fremtvunget af Iran, som afholdt sig fra at stemme sammen med Zimbabwe. Rapporten indeholder bestemmelser om en virkelig forbedring og styrkelse af gennemførelsen af FN's handlingsprogram og vil være retningsgivende for EU's fremtidige indsats på området.

EU fortsætter med kraftigt at tilskynde til, at der gøres fremskridt med hensyn til at styrke kontrollen med overførsel af SALW og ammunition hertil. I 2008 fejrede EU tiårsdagen for vedtagelsen af EU's adfærdskodeks for våbeneksport, der har bidraget betydeligt til at nå dette mål. EU lægger også fortsat stor vægt på den indsats, der gøres under Wassenaar-arrangementet.

EU tog desuden fortsat fuldt ud del i våbenhandelstraktatprocessen. EU-medlemsstaterne deltog aktivt i arbejdet i Gruppen af Regeringseksperter (GGE), der er nedsat af FN's generalsekretær (syv EU-medlemsstater var medlemmer). EU tilskyndede fortsat tredjelande til at støtte denne proces. Samtlige medlemsstater var blandt de 110 sponsorer for FN's 63. Generalforsamlings 1. Komités resolution om oprettelsen af en gruppe med ubegrænset deltagerkreds for at fremme yderligere overvejelser om gennemførelsen af henstillingerne i generalsekretærens rapport, der er udarbejdet med bistand fra GGE.

ØSTRIG

Med hensyn til håndvåben og lette våben deltog Østrig ud over samarbejdet i EU-regi aktivt i arbejdet i internationale og regionale organisationer, såsom FN, OSCE, Det Euro-atlantiske Partnerskabsråd og eksportkontrolordningen Wassenaar-arrangementet i Wien.

BELGIEN

I 2008 finansierede Belgien flere projekter og organisationer, som arbejder med den destabiliserende spredning af SALW:

— opbygning af støtte og kapacitet til udvikling af nationale handlingsplaner vedrørende håndvåben og lette våben i Burundi, DR Congo og Rwanda, ved GRIP

— bekæmpelse af SALW-spredning i Bangladesh og Sydasien, ved Saferworld

— offentliggørelse af Small Arms Surveys årsberetning

— analyse af SALW beslaglagt i Colombia med henblik på at evaluere og forbedre den europæiske SALW-eksportkontrol, ved universitetet i Gent

— bekæmpelse af ulovlig fremstilling og handel med skydevåben i Colombia, ved FN's Kontor for Bekæmpelse af Narkotika og Kriminalitet – UNODC/PNUCID

— NATO-trustfond til støtte for nedlæggelsen af Kosovo-beskyttelseskorpset (KPC), ved NATO

— initiativet til kontrol med håndvåben i Kosovo (KOSSAC), ved UNDP

— SACBIH — programmet for kontrol med håndvåben i Bosnien, ved UNDP.

FINLAND

I 2008 deltog Finland fortsat aktivt i arbejdet i internationale organisationer og regionale arrangementer vedrørende SALW-relaterede spørgsmål. Foruden de nedennævnte aktiviteter deltager Finland i møderne om og udarbejdelsen af rapporter inden for rammerne af EU, FN, OSCE, NATO/EAPC og Wassenaar-arrangementet.

Desuden gennemførte Finland følgende:

— udstationering af en FSC-støttekonsulent i håndvåben i OSCE's konfliktforebyggelsescenter

— Finland varetog i 2008 formandskabet for arbejdsgruppen vedrørende Genèveprocessen om håndvåben på det møde mellem staterne, der afholdes hvert andet år, som forberedelse til det tredje møde

— deltagelse i den centrale gruppe vedrørende Genèveerklæringen om væbnede konflikter og udvikling og bistand til den praktiske gennemførelse af erklæringen, især i Kenya

— finansielt bidrag til undersøgelsen vedrørende håndvåben med henblik på udgivelse af årbogen om undersøgelsen vedrørende håndvåben for 2008 (i alt 20 000 EUR)

— finansielt bidrag til UNIDIR's (De Forenede Nationers Institut for Nedrustningsforskning) projekt »Gennemførelsen af FN-handlingsprogrammet vedrørende SALW — analyse af rapporterne fra staterne 2006-2008« (i alt 20 000 EUR).

FRANKRIG

Frankrig bemærkede, at SALW sædvanligvis ikke var nævnt i EU's aftaler med tredjelande med FUSP-dimension, og fik derfor vedtaget en artikel om SALW som en af de »politiske klausuler« under sit formandskab for EU-Rådet. Denne afgørelse skulle forbedre gennemførelsen af EU-strategien for bekæmpelse af ulovlig ophobning af og handel med SALW samt ammunition hertil (2005) og vidner om den bevågenhed, som EU viser denne trussel.

Under sit formandskab for EU-Rådet støttede Frankrig indledelsen af en dialog om SALW mellem EU og Kina med sigte på at henstille til en mere ansvarlig tilgang til overførsler af lette våben og ammunition, især i Afrika.

Frankrig foreslog, at Gruppen vedrørende Global Nedrustning og Våbenkontrol (CODUN) bør overveje at finansiere projekter til at forbedre gennemførelsen af initiativet til bekæmpelse af ulovlig handel med SALW ad luftvejen. Dette initiativ indebærer etablering af udveksling via SITCEN af oplysninger om luftfartsselskaber, der kan være involveret i denne form for ulovlig handel, og fastlæggelse af indberetningskriterier.

TYSKLAND

Tyskland deltager aktivt i arbejdet i internationale og regionale organisationer samt i arrangementer vedrørende håndvåben og lette våben og ammunition hertil. Disse multinationale mekanismer omfatter især FN, OSCE, NATO og Wassenaar-arrangementet. Tyskland udsender regelmæssigt eksperter med henblik på vurderings- og evalueringsbesøg samt workshopper og seminarer, som afholdes inden for rammerne af disse organisationer.

LITAUEN

Litauen deltog regelmæssigt i arrangementer på området SALW, som afholdtes af FN, OSCE, EU og NATO. Litauen har indgivet rapporter til FN om gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. Endvidere kan nævnes den årlige rapport i henhold til EU's adfærdskodeks for våbeneksport, FN-registret over konventionelle våben, oplysninger om SALW-eksport og -import såvel som SALW, der er identificeret som overskud og/eller beslaglagt og destrueret i henhold til OSCE-dokumentet om SALW, tillige med andre relevante rapporter og bidrag.

NEDERLANDENE

Nederlandene er medlem af den centrale gruppe vedrørende Genèveerklæringen om væbnet vold og udvikling og deltager aktivt i gennemførelsen af erklæringen. I 2008 blev den regionale konference for øst- og sydøsteuropæiske lande afholdt med finansiel støtte fra Nederlandene.

Nederlandene er medlem af network-taskgruppen under OECD/DAC-INCAF om reduktion af væbnet vold og deltager aktivt i at fremme yderligere integration af politikken og programmeringen vedrørende SALW/væbnet vold i udviklingsrammerne og SSR-programmerne.

Nederlandene støtter FN's handlingsprogram og de relevante resolutioner i 1. Komité under FN's Generalforsamling. Desuden fremmer Nederlandene en bedre forståelse af SALW-problemet i videste forstand ved at støtte forskningsinstitutter såsom Small Arms Survey i Genève, ISS' våbenforvaltningsprogram og UNIDIR's undersøgelser.

III.1. De Forenede Nationer

ØSTRIG

Østrig deltog i det tredje af de møder, der afholdes hvert andet år mellem deltagerstaterne i FN-handlingsprogrammet til bekæmpelse af ulovlig handel med SALW, og medfinansierede afrikanske udviklingsstaters deltagelse i dette møde.

Østrig fortsatte med at støtte processen med at gennemføre FN's handlingsprogram om SALW og har forelagt FN-Sekretariatet sine nationale rapporter for 2007 og 2008, herunder oplysninger om mærkning og sporing.

BELGIEN

Belgien deltog i arbejdet den 14.-18. juli 2008 i New York på det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter.

Under debatten om nedrustning den 19. november 2008 i FN's Sikkerhedsråd på Costa Ricas foranledning støttede Belgien indgåelsen af en international våbenhandelstraktat for at forbedre sikkerheden for mennesker, især for de mest sårbare befolkningsgrupper, såsom børn.

BULGARIEN

I indberetningsperioden 2008 deltog Bulgarien den 14.-18. juli 2008 i New York i det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. Inden mødet forelagde Bulgarien sin nationale rapport om gennemførelsen af FN's handlingsprogram, herunder oplysninger om mærkning og sporing.

CYPERN

Cypern aflægger rapporter til FN om gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. Nævnes bør i denne forbindelse den nationale rapport om gennemførelsen af FN's handlingsprogram, som blev indgivet i juli 2008 inden det tredje af de møder, der afholdes hvert andet år mellem deltagerstaterne i konferencen under FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter; mødet afholdtes den 14.-18. juli 2008 i New York. Desuden har Cypern givet FN's højkommissær for menneskerettigheder oplysninger (i medfør af afgørelse 124/2004) om forebyggelse af menneskerettighedskrænkelser forårsaget af adgang til og misbrug af SALW.

DEN TJEKKISKE REPUBLIK

Den Tjekkiske Republik støttede initiativer med henblik på at fremme og gennemføre ITI. Som led i denne indsats ydede Den Tjekkiske Republik et frivilligt bidrag på 1,8 mio. CZK (95 969 USD) til FN's trustfond for konsolidering af freden gennem praktiske nedrustningsforanstaltninger med henblik på at hjælpe UN-ODA med at afholde et seminar i Prag om mærkning af SALW for deltagere fra 15 lande i Østafrika, det sydlige Afrika og Nordafrika. Den Tjekkiske Republik vil være en af værterne for dette seminar og redegøre for sin tekniske ekspertise og erfaring på seminaret.

Den Tjekkiske Republik har aflagt rapporter til FN om gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter.

FINLAND

Finland fungerede som medlem af præsidiet i juli 2008 i New York på det tredje af de møder, der afholdes hvert andet år mellem staterne vedrørende håndvåben og lette våben.

Finland har fortsat med at fremme de internationale bestræbelser for at styrke våbeneksportkontrollen og begrænse spredningen af SALW.

Finland har fra begyndelsen været en stærk fortaler for en international våbenhandelstraktat. Finland var i 2008 medlem af FN's gruppe af regeringseksperter vedrørende en international våbenhandelstraktat og deltager i 2009 fortsat i arbejdsgruppen med ubegrænset deltagerkreds. Finland er et af præsidiemedlemmerne i denne arbejdsgruppe.

FRANKRIG

Det tredje af de møder, der afholdes hvert andet år mellem deltagerstaterne i FN-handlingsprogrammet vedrørende SALW, havde held med at vedtage en rapport, efter at dette mislykkedes på mødet i 2006. Frankrig, der varetog formandskabet for EU-Rådet, gennemførte en koordinering mellem medlemsstaternes repræsentanter, hvilket gjorde det muligt at konsolidere EU's holdning med hensyn til den valgte procedure og holde en tale, hvori det udtrykte beklagelse over, at man måtte gribe til afstemning om vedtagelsen af rapporten. Trepartsmøder gjorde det også muligt for visse stater at hæve deres forbehold.

Frankrig deltog i arbejdet inden for den gruppe af regeringseksperter, der er nedsat med henblik på at overveje yderligere skridt til at udbygge samarbejdet vedrørende spørgsmålet om overskydende lagre af konventionel ammunition; gruppen mødtes tre gange i 2008 og offentliggjorde sin rapport, FN-dokument A/63/182.

TYSKLAND

I 2008 deltog Tyskland aktivt i den gruppe af regeringseksperter, som undersøgte den internationale våbenhandelstraktats gennemførlighed, anvendelsesområde og udkast til parametre. Tyskland har på internationalt plan altid været fortaler for en restriktiv national eksportkontrolpolitik for militært udstyr. Det støtter derfor aktivt en globalt gældende våbenhandelstraktat og fremmer en samlet tilgang til et sådant instrument. Den tyske regering vil fortsat bestræbe sig på at opnå støtte til en stærk våbenhandelstraktat fra både import- og eksportstater.

IRLAND

Irland deltog i arbejdet den 14.-18. juli 2008 i New York på det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter.

ITALIEN

I 2008 deltog Italien aktivt i New York i det tredje af de møder, der afholdes hvert andet år mellem deltagerstaterne i FN's handlingsprogram fra 2001 til bekæmpelse af ulovlig handel med håndvåben og lette våben. Italien støttede i 1. Komité under FN's Generalforsamling alle resolutionerne til begrænsning af ulovlig handel med SALW og til styrkelse af det internationale samarbejde om kontrol med SALW.

Italien var i 2008 desuden medlem af FN-gruppen af regeringseksperter vedrørende en våbenhandelstraktat og gentog i de relevante debatter sin støtte til konkrete skridt hen imod en international våbenhandelstraktat.

LITAUEN

Litauen var formand for FN's tredje af de møder, der afholdes hvert andet år mellem deltagerstaterne, som skal drøfte gennemførelsen af handlingsprogrammet vedrørende forebyggelse, bekæmpelse og udryddelse af ulovlig handel med SALW i alle dens aspekter (den 14.-18. juli 2008 i New York).

LUXEMBOURG

På mødet i FN's 63. Generalforsamlings Første Komité var Luxembourg medsponsor for eller stemte for flere resolutioner om SALW og ammunition hertil.

Luxembourg ydede et frivilligt bidrag på 50 000 EUR til UNDP-projektet »initiativ til kontrol med håndvåben i Kosovo«.

MALTA

Malta indgav sin nationale rapport for 2008 om gennemførelsen af handlingsprogrammet til UN-ODA. Det har altid været Maltas regerings konsekvente politik ikke at fremstille eller eksportere våben, herunder konventionelle våben og militært udstyr, til andre lande.

Malta deltog den 14.-18. juli 2008 i New York i det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter.

PORTUGAL

I 2008 deltog Portugal i det tredje af de møder, der afholdes hvert andet år mellem deltagerstaterne i FN's handlingsprogram til bekæmpelse af ulovlig handel med SALW, og støttede alle resolutionerne vedrørende SALW og ammunition på FN's 63. Generalforsamling.

Portugal er kraftig tilhænger af processen med at indføre et juridisk bindende instrument om konventionelle våben (herunder håndvåben og lette våben) og gentog i forskellige fora sin støtte til en omfattende våbenhandelstraktat.

Portugal støtter de internationale bestræbelser på at skabe gennemsigtighed på våbeneksportområdet og indberetter derfor hvert år data til FN's register om import og eksport af konventionelle våben, herunder håndvåben og lette våben.

RUMÆNIEN

I 2008 deltog Rumænien fortsat i arbejdet i internationale organisationer og regionale arrangementer om SALW-spørgsmål.

Rumænien var i 2008 aktivt medlem af FN's gruppe af regeringseksperter vedrørende en våbenhandelstraktat og deltager i 2009 fortsat i arbejdsgruppen med ubegrænset deltagerkreds.

Det rumænske nationale eksportkontrolagentur fortsatte i 2008, i samarbejde med UNDP's EU-program for kontrol med håndvåben (EUSAC) i Republikken Albanien, workshoppen for albanske regeringsembedsmænd fra Forsvarsministeriet — Den Statslige Eksportkontrolmyndighed — og Udenrigsministeriet.

SLOVENIEN

Slovenien arbejdede på at gennemføre FN's handlingsprogram og indgav sin nationale rapport om gennemførelsen af det til FN-Sekretariatet.

Under det slovenske formandskab for EU-Rådet i første halvår af 2008 fokuserede et særligt møde i Gruppen vedrørende Global Nedrustning og Våbenkontrol (CODUN) på SALW og ammunition hertil. Mødet, der fandt sted i juni, førte til bedre koordinering og sammenhæng, især med hensyn til projektarbejde og teknisk samarbejde under EU’s forskellige finansieringsinstrumenter. Repræsentanter for NAMSA og SEESAC orienterede medlemsstaterne om den seneste udvikling vedrørende deres projekter og udvekslede synspunkter om mulighederne for fremtidigt samarbejde.

På området nedrustning stod gennemførelsen af FN's handlingsprogram fra 2001 vedrørende forebyggelse, bekæmpelse og udryddelse af ulovlig handel med håndvåben og lette våben højt på listen over Sloveniens prioriteter. Som led i EU's forberedelse af det møde mellem stater, der afholdes hvert andet år, i juli 2008 i New York fandt der en omfattede EU-debat og udveksling af synspunkter med partnere sted.

SLOVAKIET

På eksportkontrolområdet efterlever Slovakiet de internationale forpligtelser som følge af FN's Sikkerhedsråds relevante resolutioner.

Slovakiet er blandt de lande, der har undertegnet FN's protokol om bekæmpelse af ulovlig fremstilling af og handel med skydevåben og dele, komponenter samt ammunition hertil til De Forenede Nationers konvention om bekæmpelse af grænseoverskridende organiseret kriminalitet.

SPANIEN

Spanien har på SALW-området deltaget i alt arbejdet i FN, OSCE, Wassenaar-arrangementet og det parlamentariske forum vedrørende SALW.

Spanien har ydet støtte til initiativet fra en række ngo'er gennem våbenkontrolkampagnen og har deltaget i den gruppe af regeringseksperter, som FN's generalsekretær har udvalgt til at overveje en fremtidig international våbenhandelstraktats gennemførlighed, anvendelsesområde og parametre.

SVERIGE

Sverige har bl.a. gennem udenrigsministeriet (UM) og Det Svenske Agentur for Internationalt Udviklingssamarbejde (Sida) i 2008 ydet støtte til en række institutioner, projekter og aktiviteter, der tager sigte på at forebygge, bekæmpe og udrydde alle aspekter af den ulovlige handel med SALW som omhandlet i FN's handlingsprogram.

I 2008 deltog Sverige i arbejdet i New York på det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram fra 2001 vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter. Sverige støtter handlingsprogrammet og alle de relevante resolutioner i 1. Komité under FN's Generalforsamling.

Sverige indberetter hvert år til FN's register over konventionelle våben, siden 2007 også om SALW-eksport.

DET FORENEDE KONGERIGE

Det Forenede Kongerige deltog i det tredje af de møder, der afholdes hvert andet år mellem staterne, som skal drøfte gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med SALW i alle dens aspekter, og pressede på for en større indsats vedrørende ulovlig mæglervirksomhed. Det Forenede Kongerige støttede desuden gennemførelsen af nationale planer og regionale og internationale aftaler om kontrol af SALW, såsom FN's handlingsprogram.

III.2. Komité under FN's Generalforsamling

ØSTRIG

På FN's 63. generalforsamling var Østrig medsponsor for følgende resolutioner:

— resolution 63/66: »Bistand til stater til begrænsning af ulovlig handel med håndvåben og lette våben og indsamling heraf«

— resolution 63/72: »Ulovlig handel med håndvåben og lette våben i alle dens aspekter«.

BULGARIEN

På FN's 63. generalforsamling var Bulgarien medsponsor for resolutioner og afgørelser vedrørende SALW, bl.a. »Bistand til stater til begrænsning af ulovlig handel med håndvåben og lette våben og indsamling heraf«, »Ulovlig handel med håndvåben og lette våben i alle dens aspekter« og »Styrkelse af sikkerheden og samarbejdet i Middelhavsområdet«.

Det støttede desuden FN's Generalforsamlings resolution »Kontrol med konventionelle våben på regionalt og subregionalt plan«.

TYSKLAND

Spørgsmålet om overskydende lagre af konventionel ammunition gav fortsat anledning til bekymring.

Som opfølgning på FN's Generalforsamlings resolution 61/72 om nedsættelse af en gruppe af regeringseksperter forelagde Tyskland sammen med Frankrig resolution 63/61, som igen havde ti